Badator Mundumob ekimenaren amaiera, larunbatean Donostiara

Larunbat arratsaldeko 18:00etan, Donostiako Bulebarrean. Horixe Gipuzkoa Zero Zaborrek, gipuzkoarrentzat jarri duen hitzordua. Ekainaren 8 honetan amaituko da, maiatzaren 4an Orendainen abiatu zen Mundumob ekimena. Antolatzaileek mundu hobe bat helburu eta dantza koreografiatu bat oinarri duen ekimen honen aurkezpen ekitaldian gogorarazten zutenez, "Orendainen hasiko gara, eta ez da kasualitatea, zero zabor herria izan eta helburu horretara iristeko pausoak eman dituen herria delako. Non amaitzen da? Donostian, gaur egun Gipuzkoako, kopuru aldetik zabor sortzaile handiena den hirian. Beraz irtenbidean hasi eta arazoan bukatzen da".

Gipuzkoako hainbat udalerrietan buruturiko Mundumob ekimenaren amaiera ekitaldia izango da beraz, larunbatean Donostian burutuko dena. Amaiera ekitaldia, eta Gipuzkoa mailakoa. "Ekitaldi arin eta entretenigarria egingo dugu", aurreratu dute Usurbil Zero Zabor taldekoek. Bertaratzeko gonbita luzatzen dute: "Animatu guztiok eta azaldu Donostiako zitara. Guztion artean mundu hobeago bat daukagu eraikitzeke".

Informazio gehiago egunotan: www.gipuzkoazz.com

Entsegua ostiralean Zubietan

"Eman hartu nahi duzun mundua" lemapean, jai giroan burutuko da Donostiako larunbateko hitzordua. Usurbilen maiatzaren 11n egin zen dantza saioa izango da hiriburuan ere. Ikasi ez duenak adi, Mundumob ekimenaren aurretik larunbat arratsaldean, 18:00ak baino lehen, azken entseguak egingo baitira Bulebarrean bertan. Baita bezperan ere. Zubieta Lantzenek ere entsegu saioa deitu baitu arratsaldeko 19:00etan, Zubietako Eskola Txikian.


Ederki pasatu dituzte inauteriak gartzaindarrek

Eguraldi ederra lagun, inauteriak ospatu zituzten aste bukaeran Gartzainen. Ortziralean Frantsenen gosaldu eta baserrietara joan ziren. Baserrietatik Etxarri auzora joan ziren eta Aixtegira gero. Larunbatean elkartean bildu ziren, etxez etxeko bueltan abiatu aitzinetik indarrak hartzeko. Iluntzean berriz ere bertan afaldu zuten. Gaua luzatu zuenik ere izan zen.


102 haur aterarazi dituzte Iruñeko Mendillorri ikastetxetik, gas isuri baten eraginez. 45 minutu geroago itzuli dira eskolara.


Tapia: "Arabako Mahastien titulua sortzea erabaki enpresarial eta pribatua da"

Jaurlaritzak Errioxa jatorri izendapenaren barruan geratzen diren upategiak zein "irten eta beste bide bat egin nahi dutenak" "defendatuko" dituela esan du sailburuak.

Arantxa Tapia Ekonomiaren Garapen eta Azpiegitura sailburuak ostiral honetan berretsi du Arabako Mahastiak Jatorri-izen berria sortzea "erabaki enpresarial eta pribatua" dela. Jaurlaritzak Errioxa jatorri izendapenaren barruan geratzen diren upategiak zein "irten eta beste bide bat egin nahi dutenak" "defendatuko" dituela berretsi du sailburuak.

Eva Lopez de Arroyabe EH Bilduko Legebiltzarkideak sailburuari galdetu dio Eusko Jaurlaritzako Elikagaien Kalitate eta Industriako Zuzendaritzak 'Arabako Mahastiak' babestutako jatorri-deitura sortzeko aurkeztutako eskaerari buruz.

EH Bilduko legebiltzarkideak Kontseilu Arautzailearen "jarrera" kritikatu du, "Arabako upeltegiak alde egitera bultzatzen ari direlako", eta EAJri eskatu dio "irizpide batasuna" mantentzeko Ramiro Gonzalez Arabako ahaldun nagusiak egindako adierazpenen harira; izan ere, izendapen berri bat sortzea "akatsa" dela esan zuen.

Tapiak gogorarazi duenez, duela urte batzuk eskatu zen jatorri-deitura berri hori martxan jartzea, baina Errioxa izendapenaren barruan akordio bat lortzeko lan egitea adostu zen, baina ardogileek ez zuten adostasunik lortu, eta prozesua abiarazteko eskatu zioten berriz ere Eusko Jaurlaritzari.

Sailburuak azaldu duenez, azterketa juridiko-teknikoa egin dute, eta "astiro aurrera egiten duela dirudien arren", "modu egokian" egitearen alde egin du eta ardogileek "eskertzen" dutela esan du.

Tapiak azaldu duenez, datozen hilabeteetan, ziurrenik, espedientearen aurkako alegazioak aurkeztuko dituzte, eta horiek ebatzi ondoren, Eusko Jaurlaritzak Nekazaritza Ministerioari aurkeztuko dizkio, hark Europara igor ditzan. "Han bi hilabete egongo dira, gutxienez, alegazioak eta oposizioak egiteko, eta hortik aurrera, behin betiko ebazpena eman ahal izango da", jakinarazi du.


Euren taldeko lehenak

Eneko Goenaga eta Mikel Amilibiaren taldeak Esloveniari irabazita, final zortzirenetako txartela eskuratu dute. Jubenil mailako munduko eskubaloi txapelketa hasi zenetik, ez dute partida bat bera ere galdu. Hori dela eta, euren taldeko liderrak dira.

Gaur jokatu dute Eneko Goenagak eta Mikel Amilibiak taldekako faseko azken partida, Esloveniaren kontra. Espainiako taldea nagusitasunez gailendu da, 30-22ko emaitzarekin. Kasu honetan, 3 gol sartu ditu Amilibiak eta beste 2 Goenagak.

Garaipen horrekin, D taldeko lider da Espainia, lehenbiziko fase horretan ez baitu partida bat bera ere galdu. Hala, final zortzirenetarako txartela eskuratu du. Hurrengo partidan, C taldeko laugarren sailkatuarekin neurtuko dituzte indarrak.


Doneztebeko merkatari elkarteak ekintzak antolatu ditu

Doneztebeko merkatariak Doneztebarrak elkartean biltzen dira eta ekimen eta proposamenak aurkezten jarraitzen dute. Herriko kaleak eta jendea dinamizatzea da hauen helburu nagusiena. Uztailean zehar 3 ekintza garatuko dituzte.

Ostiralean arratsaldeko 18:00etan Santa Luzia plazan Rebeka eta batukako bere ikasleek emanaldia eskainiko dute. Donezteben urtean zehar Rebekak ikastaroak ematen ditu eta honen ondorioz musika eta dantzaz hornitutako saioa suertatuko da.

Ondoko ostiralean, uztailaren 20an ingeles eta euskara tailerrak emango dira Angie ingelesezko akademian. Tailer hauek arratsaldeko 17:30ean hasiko ira eta 8 eta 18 urte artekoei bideratuta dago. Ikasi eta ongi pasatzea da tailer hauen helburua.

Programazioaren hirugarren atalean, Burrunba eguna egongo da. Uztailaren 28an ospatuko da. Gazteen eguna denez,kultur eta jai giroko proposamenak izango dira, animazio eta giro ederrean.

Merkatarien elkarteak prestatu duen egitarau hau antolatzeko Doneztebeko udalaren laguntza eta Nafarroako Gobernuaren eta Euskadiko Kutxaren babesa.


Anais Mitxelena: “Hurrengo urterako Iturrain erreka bisitatu nahi dugu”

Anais Mitxelena, Aranzadi Zientzia Elkarteko biologoa

Aranzadi Zientzia Elkarteak deituta, 50 pertsona aritu ziren joan den igandean Jaizkibelgo Txurtxipi erreka garbitzen. Lan egiteko eta ikasteko jardunaldia izan zen, denboraleen eraginez errekaren arroan pilatutako hondakinak garbitzeko, eta Jaizkibel mendiko flora eta faunaren garrantziaz kontzientzia hartzeko.

Anais Mitxelena Aranzadiko biologo hondarribiarraren hitzetan, ekologiaren aldetik onura handia ekarri du igandeko auzolanak. Gehiago egingo dituztela aurreratu du.

Zein balorazio egiten du Aranzadik igandeko ekintzaz?

Oso-oso positiboa. Azken urteetan, eta Jaizkibelen egiten dugunean, jendea animatzen ari da. Oso ondo joan zen, eguraldiak lagundu zigun, ume dezente etorri zen, halaxe eskatua zegoen. Eta denboraren barruan ibili ginen, ez zen gehiegi luzatu.

Helburuetako bat garbiketa egitea zen, Txurtxipi ibaiaren itsasoratze eremua garbitzea. Nolako lana egin zenuten?

Txurtxipi errekaren itsasoratzea oso itxia da, enbutu bat ematen du, eta itsas denboraleetan itsasoa nahiko barrura sartzen da. Eta itsasoak ekarritako zaborra biltzea zen helburua. Asko ginenez dezente aurreratu zen, gauzatxo batzuk geratu ziren, baina lan handia egin genuen.

Zeintzuk dira eremu horretan bizi diren animaliak?

Asko dira onura aterako dutenak, igelak, igelen zapaburuak, aingirak ere sartzen dira, ornogabe txikiak, burruntziak, haien larbak bertan jartzen baitituzte…

Ibilbidean Armeria euscadiensis landarea ere ikusi zenuten.

Bai, ez da justu erreketako landarea, itsas labarretan, harkaizti eta itsasaldeko txillardi bandan ateratzen den landarea da. Bi loraketa ditu, maiatzean bata eta uztailean bestea, baina bai, ikusi genuen, nahiz eta oraindik ez dagoen loratze bete-betean.

Armeria euscadiensis (argazkia: Jesus Azkue)

Bakarrik izena entzunda, argi dago landare berezia dela.

Bai, Euskal Herriko endemismoa da, munduan duen distribuzioa bakarrik Bizkai eta Gipuzkoako kostaldean du, bakarrik hemen ateratzen da.

Eta, zein egoeratan dago?

Hasieran behintzat ez dago arriskuan, baina bere distribuzioa hain mugatua izanda, edozein perturbazioren aurrean oso zaurgarri geratzen da. Adibidez, ikusi dugu itsaslabarra eta kostaldeko txillardiaren arteko banda horretatik pasatzen dela Talaia bidea, eta asko erosionatzen ari dela. Ibiltariek zapatiletan beste landare batzuen haziak erakartzen dituzte, eta landare inbaditzaileak geroz eta gehiago izatea ekartzen du. Hori zaindu behar da. Gainera, landarea bera nahiko erakargarria da, eta ikusi izan dugu baten bat hartu eta lore sorta etxera eramaten.

Horretarako, Jaizkibelen zer dagoen eta zaindu behar dela erakutsi zenuten igandean.

Ekintza dinamikoa izan zen, garbiketa egin behar zen, baina helburua ez da hori, finean, hurrengo denboraleak berriro ekarriko dituelako hondakin horiek. Helburua, horretaz konturatzea da, ‘itsasoak zikinak ekartzen baditu, nola dugu itsasoa, zergatik dago zabor hori itsasoan?’. Pedagogia hori erakutsi nahi dugu.

Garbiketa egin zen, jendetsua izan zen, giro polita sortu zen… Non izango da hurrengoa?

Urtero, Hondarribiko Udalarekin, biurteko ekintzak abiatzen ari gara. Jaizkibel edo Jaitzubiko gunetxo bat hartzen dugu, eta hori berreskuratzen hasten gara. Proiektua diseinatzen dugu, eta proiektu horietan egoten dira ekintzak, jarraipenak, ikerketak eta dibulgazio atal bat bukaeran. Hurrengo urterako Iturrain errekaren ingurua bisitatzea pentsatua dugu, baina oraindik ez dugu diseinatu zer egingo dugun.

Denboraleekin itsasoa oso barrura sartzen da Txurtxipi errekaren arrotik


Euskal erakundeek eta eragile sozialek errefuxiatuak hartuko dituzte

EAEn 1.000 hartuko dituzte eta Nafarroan 200 inguru. Europako Batzordeak hala eskatuta, 17.680 errefuxiatu hartuko ditu Espainiak.

Josu Erkoreka Eusko Jaurlaritzako bozeramaileak aurreratu du Euskal Autonomi Erkidegoak 1.000 errefuxiatu inguru hartuko dituela. Europako Batzordeak hala eskatuta, 17.680 errefuxiatu hartuko ditu Espainiak.

Eusko Jaurlaritza, Eudel Euskadiko udalen elkartea, hiru aldundiak eta EAEko hiru hiriburuak bildu ostean eman ditu datu horiek Erkorekak.

Iñigo Urkulluren gobernuaren bozeramailearen arabera, Euskadi gerratik ihesi dauden mila errefuxiatuak hartzeko "gai" da.

Lurraldeka, eta adostutako datuen arabera, mila lagun horietatik %52 Bizkaira joango dira, %33 Gipuzkoara eta %15 Arabara.

Euskadi pertsona kopuru hori “aparteko zailtasunik gabe eta baldintzarik egokienetan” hartzeko kapaz dela azpimarratu du Erkorekak, gerratik eta miseriatik ihes egiten ari direlako. “Gizartean normaltasunez sartu eta horrek zerbitzu publikoen funtzionamenduan aldaketarik” eragingo ez duela gaineratu du bozeramaileak.

Gaurko bileran parte hartu duten erakunde publiko guztiek uste berekoak direla azaldu du Erkorekak.

“Gutxi gorabeherako kalkulua”

Mila errefuxiatuko kopurua “gutxi gorabeherako kalkulua” dela azpimarratu du bozeramaileak. Erkidegoei kupoa finkatzen dizkietenean “irizpide argi eta gardenak” erabiltzeko eskatu dio Erkorekak Gobernu zentralari.

Gainera, Europar Batasuneko baremoak erabilita Euskadiri mila errefuxiatu baino gehiago hartzeko agindua ematen baldin badiote, EAEko erakundeak “guztiz kontra” agertuko ez direla erantsi du Erkorekak.

Batzorde operatiboa

Bestalde, EAEko erakundeek batzorde operatibo bat osatzea adostu dute gaurko bileran. Batzordeak “erantzun eskema orokor” bat diseinatuko du errefuxiatuen krisiari aurre egiteko.

Batzordea gobernuz kanpoko erakundeetako ordezkariekin bilduko da ostegun honetan, elkarlanari ekiteko.

Asilo politikoa eskatzen duten Siriako eta Irakeko errefuxiatuak urtebetez hartzeko eskatu die Jose Ignacio Munilla Donostiako gotzainak familiei, parrokiei eta fededunei, “horretarako aukera eta jarrera baldin badute”.

Epe hori agortuta, Caritasek familiak hartuko ditu eta irtenbide bat emango die, Munillak azaldu duenez.

Nafarroa: "Informazio urria"

Nafarroak Siriako gatazkatik ihesi dauden 200 errefuxiatu inguru hartuko dituela uste dute. Asteartean Espainiako gobernuarekin bildu ziren gainontzeko erkidegoetako ordezkariekin batera.

Horren harira, Miguel Laparra Nafarroako Eskubide Sozialen presidenteordeak "frustrazioa" azaldu du, informazio "urria" jaso dutelako Estatuaren aldetik.

Laparra Nafarroako gizarte eragile nagusiekin eta entitate lokaletako ordezkariekin bildu da arratsaldean. Foru Gobernuak errefuxiatuak hartzeko abian jarriko dituen neurrien berri eman die presidenteordeak.

Iruñeko eta Tuterako udaletako eta Nafarroako Udalerri eta Kontzejuen Federakundeko ordezkariak eta Gurutze Gorria, Caritas, Anafe, ONGD Koordinadora, Elikagai-banku, Oxfam Intermon eta ACNUR Espainiako Elkartearen kideak bileran izan dira. Errefuxiatuak hartzeko egitasmoan parte hartzeko borondatea agertu dute eragile guztiek.

Errefuxiatuen etorrera atzeratzea posible dela azaldu dute parte-hartzaileek bileran; izan ere, Espainiako eta Europako erakundeek momentuz ez dituzte planaren nondik norakoak zehaztu. Xehetasun horiek beharrezkoak dira Nafarroako dispositiboa martxan jartzeko.


Booktegi: apalategia gainditzen duen liburutegi bat

Konfinamenduan, zortzi bider ugaritu dira atari digitaleko liburu elektronikoen deskargak eta webguneko edukien ikustaldiak. Haziz doa euskarazko irakurzaletasunaren aldeko proiektua.


'Loreak' pelikularen emanaldiak zabalduko du Lekeitioko 37. Zine Bilera

Bihartik hilaren 29ra bitarte, euskarazko 48 film lehiatuko dira Urrezko Antzara lortzeko.Nestor Basterretxea artista omenduko dute jaialdian

Inoiz baino lan gehiago jaso dituzte aurten Lekeitioko Zine Bilerako antolatzaileek: 37. aldi honetarako, Euskal Herriko herrialde guztietatik iritsi zaizkie pelikulak, 59 orotara, eta 48 hautatu ditu epaimahaiak lehiarako. Film laburrak izango dira guztiak, eta askotarikoa izango da eskaintza: fikziozko lanak, dokumentalak, bideoklipak zein thriller-ak ikusi ahalko dira. Bihar zabalduko dute euskarazko zinemagintzaren jaialdi nagusia, eta hasiera ekitaldiaren ondotik, Jon Garaño eta Jose Mari Goenaga zuzendarien Loreak filma emango dute.

Erakutsiko dituzten filmen artean, egile berrienak zein ezagunenak daude, Koldo Almandozen Garai berriak eta Asier Altunaren Soroa tartean. Urrezko Antzara sari nagusia lortzeko lehiatuko dira guztiak —film profesionalik onenak eta lan amateurrik onenak jasoko dute—, baina izango dira beste sari eta kategoria batzuk ere. Zilarrezko Antzara bana jasoko dute hurrengo kategorietan epaimahaiak hobetsitako lanek: zuzendaritza onenak, ekoizpen onenak, gidoi onenak eta argazki onenak. 22 urtez azpiko zinemagilerik onena ere sarituko dute, baita genero ikuspegia hobekien txertatzen duen lana ere; azken hori Antzara Morearekin. Zuzendari berriak laguntzeko Benito Ansola saririk ez da izango aurten, baina antolatzaileen nahia da etorkizunean sari hori berreskuratu ahal izatea.

Juanba Berasategi, Edurne Gonzalez, Ramon Agirre, Mikel Losada eta Kontxa Elorza ariko dira epaimahaikide lanetan.

Euskal Zinearen Begirada

Aurrezkoez gainera, sail berri bat sortu dute aurten antolatzaileek: euskal zinemagintzan garrantzi berezia izan duen sortzaile bat aukeratuko dute urtero, eta gertutik ezagutzeko aukera eskainiko du Euskal Zinearen Begirada izeneko sailak. Nestor Basterretxea hautatu dute aurten, eta omenaldia egingo diote sail horren bidez.

Iragan uztailaren 12an zendu zen Basterretxea. Euskal zinemagintzaren lanik esanguratsuenen artean aipatzen da hark eta Fernando Larrukertek 1968. urtean zuzendutako Ama Lur pelikula. Sortzailearen lanaren aitorpen gisa, pantaila handian erakutsiko dute Ama Lur hilaren 27an, eta filmari buruzko solasaldia egingo dute ondoren. Halaber, jaialdiaren itxiera ekitaldian, Euskal Zinearen Begirada ikurra emango diete haren senideei.

Lekeitioko Zine Bilerak bere jatorriari, zinemazaleen bilera izaera horri eutsi nahi dio, eta horren erakusle da Lekeitioko Berbaldia, hilaren 29an egingo dutena. Zinemari buruz mahai inguru bat egingo dute goizean, eta Josu Martinez zinemagile eta ikertzaileak hitzaldia egingo du.


Herritar talde batek elkarretaratzea egin du, Kepa Urraren egoera salatzeko

40 bat lagun elkartu dira Pagaldaixena aurrean, Kepa Urra preso aretxabaletarrak azken asteetan jasandako gertakariak salatu eta elkartasuna adierazteko.

Mobilizazioa egindakoek salatu dute, ekainaren 10ean, Puerto I espetxeko kartzelariek Urra jipoitu eta isolatu egin zutela. Bizi zuen egoera jasangaitza zela eta hori salatzeko gose greba hasi zuela gaineratu dute. Euren esanetan, familiakoek handik lau egunetara eta beste preso baten bitartez jakin zuten aretxabaletarra Puerto I espetxetik atera zutela, eta gerora jakin zuten nora eraman zuten. Almeriako espetxean dago orain –Euskal Herritik 900 kilometro baino gehiagora–.

Puerto I espetxean jarraitzen duten gainontzeko euskal presoek eutsi egiten diote gose grebari, bertan dituzten bizi baldintzak jasangaitzak direla salatzeko.


Epailez mozorrotuta daude

Aratuste edo inauterien garaian gaude eta hori nabaria da. Iragan den otsailaren 19an Felliniren film surrealista baterako gidoia izan zitekeena ikusteko aukera izan genuen Gernikan epaitegia euskalduntzeko gose grebako 9. txandako talaiatik.

Ondarruko bi seme-alabek epaiketa zeukaten Gernikako epaitegian. Eta biak euskaldunak eta biak Gernikako epaitegiari intsumituak izanda epaileari gogoratu nahi zioten epaitegia euskaldundu arte ez dutela onartuko epaitegiaren jurisprudentzia. Informazioan epaiketa non burutu behar zen galdetu zutenean Kafkaren usaina hartu zuen egoerak: egun horretan ez zegoela epaiketarik esan zien bulegari batek. Espedientea begiratu ostean, okerrago: “Epaiketa egin zen... otsailaren 2an”. Intsumituek haserre bizian azaldu zuten zelan urtarrilaren 19an aurreko epaiketa saioa izan zuten, zelan epailea anderea euskalduna zen –Gernikara bidali eta ti-ta batean beste leku batera mugitu zutena–, baina epaiketa atzeratu zela epaileak sasi-fiskal erdaldunaren eskaria (bere ustez, itzultzailea behar zen) onartu ostean. Era berean, epaileak otsailaren 19rako hitzordua eman ziela azaldu zuten, beraiek eta senideek horrela entzunda. Aktan, aldiz, otsailaren 2ko data (inputatuen sinadura barik). Gezurra esan zien epaileak ala sasi-idazkari erdaldunak ez zuen ulertu epaileak esan zuena?

Nazio arazoa

Horrelako gertaerak (itzultzailearen inposaketa, euskara erabiltzearen ukapena, itzulpengintza kostuak epaituari kobratu nahi izana...) ez dira soilik Gernikan izaten, 2003ko maiatzaren 7an EHEk eta hainbat kaltetuk aurkeztutako “Euskaldunoi justizia zor zaigu” dokumentuan oinarrituta zabaldutako justizia erdaldunak sorturiko kaltetuen zerrendako kideok arazoak izan ditugu Baionan, Gasteizen, Iruñean, Getxon, Bilbon eta Gernikan. Era berean, badakigu kasu gehiago daudela Bergaran eta Donostian, beste herri batzuk aipatzearren. Hortaz, Euskal Herria zatitzen duten administrazioetako justizia sistema guztietan (EAEn, Nafarroako erkidego foralean, Ipar Euskal Herrian eta, zer esanik ez, Trebiñun zein Trutziozen) arazo berbera dago.

“Euskaldunoi justizia zor zaigu” dokumentuan jaso genuen bezala, “Euskal Herriaren justizia administrazioen luze zabalean nozitzen ari da arazoa. Komunikabideetan berriz, isiltzen ez den kasuetan agerpen isolatuak bailiran aurkezten dira. Eta guretzat, (...) herrialde ezberdinetan iturburu berberetik datozkigun ondorioez ari gara. Euskaldunok justizia administrazioetan ez ditugu gure hizkuntza eskubideak erdaldunen pareko. Gehienez, atzerritar bagina bezala hartuak garelarik”.

Justiziak sorturiko kaltetuen zerrenda

Agerpen isolatuen isla ez izateko, zerrenda abiatu genuen kaltetu guztiak batzeko asmoz. Orain arte 51 herritarrek eta 6 abokatuk eman dute izena zerrendan baina badakigu askoz gehiago direla. Eta oso garrantzitsua da herriari, gizarteari, eragile soziopolitikoei eta administrazioei irudi osoa ematea. Horregatik, e-posta bat zabaldu dugu nahi baduzu galderak egin ditzazun eta, bidaliko dizugun dokumentua irakurri ostean, nahi izatekotan zerrendan sartzeko. E-posta honakoa da: justiziazerrenda@euskalerria.org

Era berean, otsailaren 28an Gernikan eta Bergaran Justizia Administrazioak euskalduntzeko burutuko diren manifestazioetan parte hartzeko deia egiten dizugu.

Eta ez ahaztu, aratuste hauetan joan zaitezke epailez mozorrotuta, baina haiek, sasi-epaile erdaldunak, urte osoan zehar doaz mozorrotuta, euskaldunontzat momentuz ez baitago juztiziarik.

Mariñe Kamiruaga Garitaonandia eta Iñigo Fernandez de Martikorena Rodriguez

(Gernikan gose greban dauden justiziako kaltetuak)


Esti Alvarez: 'Oraindik sinistu ezinik nabil'

Tokyo 2020 Olinpiadetarako Softboleko aurrekanporaketak jokatu dira Ultrech Herbeheretako hirian eta hainbat euskal ordezkarik hartu dute parte bertan.

Tokyo 2020 Olinpiadetarako Softboleko aurrekanporaketak jokatu dira Ultrech Herbeheretako hirian eta hainbat euskal ordezkarik hartu dute parte bertan. Taldekako fasetik igarotzea lortu ez zuten arren, oso pozik agertu dira parte hartzaileak.


Kamioilari bat hil da Tolosako hirigunean, auto bat aurrez aurre jo ostean


Renfe aldiriko trenek Mugi sistema onartuko dute apirilaren 1etik aurrera

Bidaiariek Mugi txartela erabili ahal izango dute aldiriko geraleku guztietan.

Gipuzkoako Renfe aldiriko trenek Mugi sistema onartuko dute datorren apirilaren 1etik aurrera. Horrenbestez, garraio publiko guztietan tarifa eta beherapen berberak izango dituen EAEko lurralde bakarra izango da Gipuzkoa, Marisol Garmendia Gipuzkoako Foru Aldundiko Mugikortasun eta Lurralde Antolaketa diputatuak ostiral honetan jakitera eman duenez.

Hori horrela, apirilaren 1etik aurrera bidaiariek Mugi txartela erabili ahal izango dute aldiriko geraleku guztietan.

Metro Bilbaoko 1 eta 2 lineetan Mugi txartela erabiltzeko aukeraren harira, litekeena da zerbitzua "udaberrian" prest egotea, Arantxa Tapia sailburuak Gasteizen orain dela egun batzuk jakitera eman zuen bezala.

Hiru lurraldeetan ematen den txartel eta ordainketa tarifa ezberdinen harira, EAEn garraio sistema publiko "integratu eta bateratua" izateko "lan egitearen" alde agertu da Garmendia.

MUGI txartelaren urteko balantzea

Gipuzkoako Garraioaren Lurralde Agintaritzak (GGLA) urteko balantzean aurkeztutako datuen harira, Mugi sendotzen ari dela esan dute. Hori horrela, pasa den urtean, Gipuzkoako garraio publikoan egindako hamar bidaietatik bederatzi Mugi/Lurraldebus txartelarekin egin ziren. "Zehatzagoa izateko, 59 milioi bidai, orotara egin diren bidaien %87", zehaztu du Marisol Garmendiak, GGLAko presidenteak.

2018an Mugi sistemaren operadoreen bidez 69 milioi bidai baino gehiago egin ziren garraio publikoan; 2017. urtean baino bi milioi bidai gehiago. Hortaz, 180.000 pertsona baino gehiagok erabiltzen du egunero garraio publikoa eta Mugi txartela.

Halaber, azpimarratzekoa da 2018. urtean kudeatu den txartel pertsonalizatu kopurua, 75.000 inguru. Guzti horietako 29.000 txartel berriak dira. Datuok urteko balantzearen hazkuntzarako tendentzia ulertzen laguntzen dute, eta 2019ra begira antzeko zenbakiak espero dira.


Bikote menpekotasuna eta maitasun rolak aztertuko dituzte Arrigorriagan

Maitasunari eta bikote harremanei buruzko tailerra antolatu dute Arrigorriagan, urtarrilaren 21etik 31ra herrigunean eta otsailaren 18tik 28ra Abusun. Emakumeei zuzendutako tailerraren helburuak bikote harreman “toxikoak” detektatzen laguntzea eta maitasunaren mito nagusiak berrikustea izango dira.

Lau saio teoriko-praktiko egingo dira, bakoitza bi ordukoa, eta besteak beste emakumeek maitasunaz zer espero duten, maitasunagatik zer “eman eta egiteko” prest dauden, laranja-erdiaren mitoa, bikote menpekotasuna eta gizon-emakumeen maitasun-rol desberdinak aztertuko dituzte. Miriam Herbon soziologo eta sexologoak eskainiko du tailerra.

Tailerrean parte hartzeko, beharrezkoa da herriguneko edo Abusuko Herritarren Arreta Zerbitzuan, HAZen, izena ematea. Tailerra herrigunean egiteko egunak, urtarrilaren 21etik 31ra, biak barne, eta Abusun egiteko, otsailaren 18tik 28ra.


'Ruandan zer berri? Galdeiezu bizikletei' erakusketa paratuko dute Beran

Irailaren 16tik 25era Kultur Etxean izanen dira Medicus Mundiren argazkiak

‘Ruandan zer berri? Galdeozi bizikletei’, Medicus Mundi Gobernuz Kanpoko Erakundearen argazki-erakusketa ikusgai izanen da irailaren 16tik 25era Berako Kultur Etxean. Egunero zabalduko dituzte ateak, 17:00etatik 20:00etara.

Ruanda

Ruanda Afrikan dago, herrialde ttikia da. Bizikletak paisaian txertatuak daude, eta nonahi dabiltza, dela errepideetan, dela bide latzetan, dela malda amaiezinetan.

Ederki apainduak, hautsezinak eta zernahitarako erabiliak, bizikletek erakusketa honetan arras ongi kontatzen digute -ohartu gabe ere- zer egoeratan dauden mila muinoetako herrialdeko gizartea eta politika.

Medicus Mundi

Medicus Mundi erakundeak Ruandako Gakenke distritoan lan egiten du, bertako bizilagunen bizi-balditzak hobetzeko, eta Osasun Sistema Publikoa indartzeko helburuarekin. “Distrito Gakenke” proiektuak 250.000 pertsonengan eragin onuragarriak dauzka eta Burlatako Udalaren 160.000 euroko dirulaguntza jasoko du 2016tik 2019ra bitartean.


Ikasleen bisita gidatua

Pello Ulazia artistak "Isilean" erakusketa zabalik du Basteron. Gaur goizean zehar ikasleen bisita jaso du. Etxeko lanen dimentsio politikoa erakusteko asmoz, Ulaziak etxe barruko lanak azaleratu ditu, argazki, bideo, arropazko dorre eta zapata zuriekin osatutako obraren bidez:

“Zoritxarrez, oraindik ez da ohikoa gizonezko batek horrelako lan bat hartzea”. Arte munduan ibili izan da betidanik Pello eta, oraingoan, etxeko jarduerak duten dimentsio politikoa islatu nahi izan du. “Gizonezkoek egiten duten lana orain arte ikusgarriagoa izan da, kanpoan egin izan dutelako; baina etxe barrukoa ere erakutsi beharra dago”, azaldu zuen.

Erakusketatik abiatuta, aitatasunaren eta gizonezkoaren paperaren inguruko mahai-ingurua egin zuten Pellorekin batera, Izaskun Landaida Emakundeko zuzendariak, Angel Toña Jaurlaritzako sailburuak eta Haizea Barcenilla arte kritikariak. Izaskun Landaidak Andoaingo Udala zoriondu zuen Pello Ulaziaren lana erakusgai jartzeagatik. “Interesgarria iruditzen zait martxoaren 8ko programarako gizon batek egindako erakusketa hautatzea. Zentzu horretan, Andoaingo Udala zoriondu nahi dut erakutsi duen jarreragatik”.

Aldaketa pixkanaka

Haizea Barcenilla kritikariak balioekin lotu zuen erakusketa: “Beti esaten dugu balio aldaketaren beharra dugula, egunero egiten ditugun gauza horiek beste era batera egin ahal izateko. Hemen balio edo kultura aldaketa bat egon dela uste dut”. Oraindik zaintza lanez arduratzen direnak batez ere emakumeak direla adierazi bazuen ere, belaunaldiz belaunaldi gizonen papera aldatzen joan dela aitortu zuten hizlariek. Horren aurrean, Angel Toñak adierazi zuen gaur egun etxeko lan banaketa bien artean egitea posible dela: “Garai batean, gizonezkoa zen etxetik kanpo lanera joaten zena, zuzenean; orain, ordea, haurren zaintza bien artean adosten den zerbait da”.


TAO zerbitzua larunbatetara ere zabalduko dute Etxebarrin

Etxebarriko Udalak neurri berriak hartu nahi ditu TAO zerbitzuari dagokionez. Zerbitzu berria kontratatzeko prozesua abian jarri du eta, berrikuntzen artean dago, TAO zerbitzua larunbatetara ere zabaltzea, lanegunetako ordutegi berean, 09:00etatik 13:00etara eta 15:00etataik 19:00etara. Hortaz, TAO zerbitzu berria astelehenetik larunbatera arte izango da, eta doakoa izaten jarraituko du ibilgailuen udal-erroldan dauden turismo, motozikleta eta ziklomotoreentzat.

“Gaur egun, oraindik ere, aparkatzeko arazoak daude Etxebarrin. Horregatik erabaki dugu TAO zerbitzua larunbatetara ere zabaltzea. Hala ere, neurri berri hau eraginkorra izan ezean, aurreko egoerara itzultzeko aukera ere izango dugu; astelehenetik ostiralera, alegia”, diote udal ordezkariek. Udalak neurri honen eraginkortasuna neurtuko du larunbatetan eta enpresa adjudikaziodunarekin batera aztertuko du neurri honekin jarraitu ala ez.

Etxebarriko TAO zerbitzua 2008an jarri zuten martxan. Metroa 2005ean iritsi zen Etxebarrira eta horrek kanpoko ibilgailuak Etxebarrin aparkatzea ekarri zuen. Horregatik erabaki zuten TAO zerbitzua Etxebarrin ezartzea: “Bilbora joateko kanpoko ibilgailuek Etxebarrin aparkatzen zuten eta Metroa erabiltzen zuten. Udalerria modu masiboan aparkaleku gisa erabiltzeak etxebarritarrentzako arazo larria izan zen”, diote udal ordezkariek. Ondorioz Udalak doako TAO zerbitzua ezarri zuen Etxebarriko bizilagunen ibilgailuentzat.

Berrikuntza gehiago

TAO zerbitzuaren kontratu berrian beste nobedade batzuk azaltzen dira. Besteak beste, Udalak enpresei eskatzen die zerbitzuaren kudeaketa erabiltzaileei erraztea, esate baterako, kudeaketak egitea mugikorrerako app bidez, ez da beharrezkoa izango ibilgailuan tiketa jartzea, ordainketarako modu desberdinak edota gehienezko denbora baimendua handitzea.


PPk ez du RTVEren kontrol gubernamentala saihesteko manifestua sinatu

RTVEko Albistegietako Kontseiluek kudeaketa "plurala, independientea eta gobernuaren kontroletik at" eskatu dute.

Alderdi guztiek, PP eta Unió Democratica salbu, RTVEko Albistegietako Kontseiluek aurkeztu duten manifestuarekin bat egin dute eta idatziz konpromiso hau hartu dute: korporazioaren kudeaketa "plurala, independientea eta gobernuaren kontroletik at" dagoena sustatzea.

PSOEk, Convergenciak, IUk, EAJk, UPyDk, eta Talde Mixtoak, gehi Ciudadanosek eta Podemosek, eskaerarekin bat egin dute. Aurreko eredura bueltatzea eskatzen dute, zein ganberaren bi heren eskatzen ziren RTVEren presidentea aukeratzeko. Horrela, kontseiluek agiri batean jakinarazi dutenez, alderdi batek bere kabuz "RTVE kontrolatzeko" botere nahikoa izatea. "Exekutiboaren zerbitzura propoganda egiten duen instrumentua" da, agiriaren arabera.

Korporazioak betetzen duen "oinarrizko zerbitzu publikoa" Espainiako Konstituzioaren 20. artikuluan eta 17/2006 legean daudela argitu dute. 2012an, ordea, gaur egungo Espainiako gobernuak hori aldatu zuen bigarren bozkaketan RTVEren presidentea "adostasunik gabe" aukeratzeko. TVE, RNE eta rtve.es-eko albistegietako kontseiluek adierazi dute "garai bateko zentsura eta manipulazioa" bueltan dela.

"Akordioa abiapuntua baino ez da, kriterio profesional eta teknikoak berreskuratzeko, guztion zerbitzura dagoen irrati eta telebista publikorako", amaitu dute.


Margo gorria bota diote PSE-EEko hautagaiaren etxeari

Ainhoa Sagarribai, PSE-EE-ko alkategaiari bart. Etxe berean bizi dira haren guraso Angel Sagarribai eta Milagros Martinez, Udalerako sozialisten zerrendetako bigarren eta hirugarrenak. Nafarroa kalean dago haien etxebizitza eta margoz betetako bonbilak bota dizkiote etxebizitzari atzo gaueko 22:00ak aldera. Etxeko aurrealdearen zati handi bat eta inguruko autoak ere kaltetuak izan dira erasoan lekukoen arabera.


ELAren arabera kanpo kaiaren egitasmoa “onartezina eta bideraezina” da

“Sozialki, ekonomikoki eta ekologikoki bideraezina” dela iritzita ELA sindikatua Pasaiako kanpo kaia eraikitzearen kontra agertu da. Gizartean diru publikoak erantzun beharko lituzkeen bestelako lehentasunak daudela iritzi dio sindikatuak. Aitzitik, proiektu honen bultzatzaileek enpresa gutxi batzuen negozioa bultzatu beste helbururik ez dutela dio ELAk. Atzo egin zituzten aipatu adierazpenak Mikel Novalesek, Ainata Plazaolak eta Xabier Perezek, kanpo kaiaren proiektu aren plan zuzentzaileari zein ingurumen txostenari sindikatuak jarritako helegiteak aurkezteko deitutako prentsaurrekoan. “Egungo portua berritu eta bertan dauden baliabideak optimizatzearen alde dago ELA, eta badiaren biziberritzea hortik abiatu beharko litzatekeela defendatu du. Proiektuaren bideragarritasun ekonomikoa ere, kolokan dagoela iritzi dio ELAk, merkantzien trafikoak behera egin duelako, eta egin diren aurreikuspenak ez direlako era bat fidagarriak. Horrez gain, finantzazioaren ikuspegitik proiektuaren bultzatzaileak dituzten arazoak nabarmendu ditu ELAk, krisi egoera kapital pribatua erakartzeko zailtasunak handiak izango direla iritzita.Jaizkibelgo balio ekologikoari erreparatuta ere, proiektuarekin kritikoa da ELA. Kanpo kaiaren eraikuntzak atzera ezinezkoak izango diren ondorioak izango dituela uste dute, eta horrez gain proposatzen diren neurri zuzentzaileak “irrigarriak eta hutsalak” direla diote.


76 urteko gizon bat hil da Makean

Gizona Urtsua mendiko sail batean ari zen lanean, eta traktorea irauli zitzaion.

Ezbeharra atzo gertatu zen Makean (Lapurdi). 76 urteko gizonezko bat iratzeak biltzen ari zen, Urtsua mendiko lur sail batean, eta, oraindik argitzeke dauden arrazoiengatik, traktorea irauli egin zen, eta gizona 50 metro inguru erori zen maldan behera; traktore barruan harrapatuta gelditu zen. Laguntza iritsi zenerako hilda zegoen.


“Amurrioko Herriko Tabernan ideologia askotako jendea sartzen da; zerbait ondo egin dugun seinalea da hori”

LOLI GARCIA (Amurrio, 1956). Txokogorri elkarteak 25 urte bete ditu. Horren harira, hainbat jarduera antolatu ziren duela bizpahiru aste. Besteak beste, elkartearen sorrerari buruzko hitzaldia eman zuten Lolik berak eta beste zenbait kidek. Aiaraldea.com-ek ere Lolirekin hitz egin du, eta proiektuaren sorrerari eta bilakaera buruzko hainbat argibide eman dizkigu.

Zer dela-eta sortu zen Txokogorri elkartea?

Gaur egun Herriko Taberna dagoen tokian txosna bat jarri genuen 1985ean, herriko jaietan. Uztailaren 18an 9 lagun atxilotu zituzten, eta atxiloketa horiek eragin zitzaketen gastuei aurre egiteko dirua atera nahi genuen.

Bestalde, elkartzeko, hitz egiteko... lokal bat behar genuen. Orduantxe lonja hori erosteko aukera sortu zen, eta aprobetxatu egin genuen. Obrei 1986.urtearen hasieran ekin zitzaien, eta apirilerako taberna ireki ahal izan genuen. Garai hartan proiektu asko genituen, gauza berriak egiteko gogo handia.

Hasieran, nola funtzionatzen zuen?

Barran lan egiteko liberatu bat zegoen, eta bi lagunek astebeteko txandak egiten zituzten. Ni neu ere hainbat txanda egindakoa naiz. Gero, 1990an, bigarren liberatu bat sartu genuen. Langileen kontu honen harira, pertsona batek egindako lana nabarmendu nahiko nuke: Karmele Puertasen lana, hain zuzen. Elkartean egon da hasiera-hasieratik, eta 25 urte igarota, gurekin jarraitzen du, goizero-goizero pintxoak prestatzen. Ezin ahaztu, bide batez, haren senarra.

Zuk zeuk zer nolako lotura edo harremana izan duzu elkartearekin?

Hastapenetako asanbladetan parte hartu nuen. Lokala txukuntzen lagundu nuen eta, gero, 1988 eta 1991 urteen artean Herriko Tabernan ibili nintzen, lanean. Soldatapeko lana baino gehiago izan da, militantzia kontua da. Hamaika herri-bazkari prestatzen ere lagundu dut, eta jarraitzen dut.

Zer da zuretzat Txokogorri elkartea?

Espazio irekia da, topagunea. Gainera, Amurrioko Herriko Tabernan ideologia askotako jendea sartzen da, ez bakarrik ezker abertzalearen jarraitzaileak. Nire ustez, zerbait ondo egin dugun seinalea da hori.

Ba al duzu oroitzapen mingotsik?

Ez nuke esango oroitzapen mingotsa denik, baina aitortu behar dut hasierako urteetan txanda asko egin behar izan nituela, eta apur bat agobiatu nintzela.

Dena den, oroitzapenik txarrena, zalantza barik, Ertzaintza herriko tabernan sartu zenekoa da. Uste dut 2006an izan zela. Oso une gogorrak bizi izan genituen.

Eta zein da oroitzapenik goxoena?

Herriko Taberna martxan jarri genuen unea. Ilusio handia zegoen; gogor lan egin genuen, eta ahaleginak merezi izan du.

25 urte igarota, zer nolako balorazioa egiten duzu?

Balorazioa oso ona da. Herriko Taberna erreferentzia bilakatu da. Pena ematen dit beste herri batera joan eta han horrelakorik ez dutela edo itxi dietela ikusteak. Izan ere, herriko taberna asko “interbenituta” daude; gurea, momentuz, salbatu da.

Proiektuak arrakasta izan du: Amurrioko Herriko Taberna ona da, eta hobetzen ahaleginduko gara.


Ainhoa Arteta Bilbon izango dugu, 'Eugene Onegin' opera taularatzeko

Scott Hendricks Estatu Batuetako baritonoa izango du taula gainean lagun.

Eszenografia izoztua da opera honetako ezaugarri nagusietako bat. Artetak berak aurkezpenean azaldu duenez, ''''Errusiar opera da, goitik behera'''', eta aktoreak berak ere ''''katiuskak jantzita'''' ateratzen dira.

Izotz artifiziala erabili dute ekoizpenean. Operak aurrera egin ahala, izotz hori urtzen doa, aktoreak igerileku itxurako espazioan murgilduta bukatu arte. Izotza, gainera, metafora ere bada pertsonaia bakoitza taula gainean pairatzen ari dena agerian uzteko.

Eugene Onegin Alexander Pushkin Errusiako idazlearen izen bereko eleberrian oinarritutako drama lirikoa da. Onegin aristokrata aspergarri eta berekoia penatuta bizi da, Tatyanaren (Arteta) amodioa errefusatu duelako eta bere lagunik onenarekin hil edo biziko duelua bultzatu duelako.


Giza eskubideen astea Hirukiden

Datorren astean II. Giza Eskubideen Astea antolatu du Hirukide ikastetxeak, eta hainbat ekitaldi izango dira.

Pertsona bere osotasunean hezi. Hori esaten du gure ikastetxeko Plangintza Estrategikoak. Eta bide horretatik abiatu ginen Hirukiden orain dela urte batzuk "Adimen anitzen" bidea hartuz. Gure ikasleak autonomoak, sortzaileak eta konprometituak izatea dugu helburu. Ikastetxean egiten diren ekintza guztiak helburu horiek betetzeko asmoz planteatuta daude. Era berean, Giza Eskubideen Astea pertsonaren dimentsio intrapertsonala, interpertsonala eta transzendentala lantzeko asmoz prestatuta dago. Hots, gure ikasleak mundu berri baten alde lan egiteko grina eta beharra sentitzeko oinarriak ezartzeko asmoz.

Arrazoi horrengatik badira ikastetxean besteekin denbora dohain konpartitzeko aukera eskaintzen duten ekintzak, hau da, boluntariotza, edo gure proiektuan txertatuta dagoen bezala, "Ikaskuntza eta zerbitzua" egiteko aukerak.

Baina noizean behin komenigarria da gure ingurutik haratago begiratzea eta gertatzen diren injustizia egoerak baloratzea eta beraiekin enpatizatzea. Horretara dator aste honetako lan berezia, bai gela barruan, bai Tolosa mailan eskainiko ditugun bi mahai-inguruak.

Aste osoaren berri jarraitzeko:

www.hirukide.org

http://hirukidegea.blogspot.com.es/


Lopez de Goikoetxea, saritua

2016ko Euskadiko Txapelketetako Renault Turbo Kopako 2. postuko saria jaso zuen olaztiarrak larunbatean Agurainen

Euskadiko Automobilismo Federazioak 2016ko Euskadiko Txapelketetako sari banaketa egin zuen larunbatean Agurainen. 300 pertsona inguru bildu ziren galan. Sarietako bat Sakanara etorri zen. Iban Lopez de Goikoetxea pilotu olaztiarrak (Sakana Motorsport) 2016 Renault Turbo Kopako 2. postuko saria jaso zuen. Lopez de Goikoetxeak denboraldi ona egin zuen aurreko urtean, aipatutako Euskadiko sari horretaz gain, Nafarroako Mendi Igoerako Formula Libre mailako txapelketa irabazi baitzuen baita ere. Nafarroako Txapelketarako baliagarriak ziren 5 probatan Formula Librean 2 garaipen lortu zituen Lopez de Goikoetxeak, Aian eta Jaizkibelen, eta bi bigarren postu eta hirugarren postu bat egin zituen.

2017 denboraldia Opakuako igoerarekin abiatu nahi du olaztiarrak, apirilean, Nafarroako Txapelketa prestatzeko. Aurten 6 probek puntuatuko dute Nafarroako Txapelketan: Ibardin, Petilla de Aragón eta Urbasa (Nafarroa), Arnedillo (Errioxa) eta Jaizkibel eta Urraki (Gipuzkoa). Aurreko urteetan bezala, Eulate Zerbitzu Elektrikoak enpresaren babesa duela ekingo dio denboraldiari Lopez de Goikoetxeak.


Aizarotzen bilatzen ari ziren gizona agertu da, Gipuzkoan

75 urteko gizon bat bilatzen ari ziren Aizarotz inguruan atzo gauetik. Gure eskualdean paseoan zegoela galdu omen zen, eta ezbehar txikia izan du kotxearekin.

Foruzaingoak esan digunez gizona ongi dago, etxerako bidean, Gipuzkoan, ezbeharra izan zuen atzo gauean. Eta gaur goizean aurkitu dute zauri arinekin.

Aizarotz inguruan galduta ibili zela eta etxerako bidean zihoala esan zion familiari atzo gauean, baina agertu etzenez foruzaingoa deitu zuten. Atzo gauetik bilatu dute gure eskualdean, baina Gipuzkoan agertu da azkenean, ongi. Kotxearekin ezbehar txiki bat izan zuen, foruzaingoak azaldu digunez. Oharra bidaliko digutela esan digute eta haren zain gaude.


Udazkeneko bertso saiorako txartelak salgai daude

KULTURA // Hilaren 8an, 22:30ean, Arrano elkarteak antolatutako urteroko udazkeneko bertso saioa egingo da Usurbe Antzokian, Agin Laburu, Amets Arzallus, Eneko Araiztegi, Iñaki Apalategi, Maider Arregi eta Maialen Lujanbio bertsolariekin eta Mikel Urteaga gai jartzailearekin. Txartelak salgai daude dagoeneko Usurbe Antzokiko leihatilan, 6 euroan.


Zuzeneko musika auzoetara zabalduko duen programazio berria martxan

Auzorik auzo izenagaz ipini dute martxan zuzeneko musika Ibarretxe kultur etxetik eta herrigunetik haratago, auzoetara hedatuko dituen programazio berria. Martxoaren 11n izango da lehenengo hitzordua. Iaz BiZi diskoa aurkeztu zuen Etxe bakarlari berriztarra arituko da, 18:00etatik aurrera, Oromiño auzoan.

Ibarretxe kultur etxean aurkeztu dute, gaur, Etxeren zapatuko emanaldia eta beste bi kontzertu ekarriko dituen egitaraua. Apirilaren 1ean, Auzorik auzo egitarauko aurtengo azken emanaldia eskainiko duten Usue Martinez durangarrak eta Nerea Alza iurretarrak parte hartu dute, gaur, egitarauaren aurkezpenean.

Lehenago bakoitza bere bakarkako proiektuetan ibili dira Martinez eta Alza, eta duela urtebete elkartu ziren. "Elkarrekin oso ondo moldatzen garelako eta harreman oso polita daukagulako, bide berriari elkarregaz ekitea erabaki genuen", kontatu du Usue Martinezek. Bi ahots eta bi gitarragaz, emanaldi akustikoa eskainiko dute musikari gazteek, apirilaren 1ean, Goiuria auzoan, 18:00etan.

Etxeren eta Martinez eta Alzaren emanaldiez gain, Xabi Aburruzaga trikitilariarena ere jasotzen du Iurretako kultur programazio berri honek. Orozketan arituko da Aburruzaga, martxoaren 18an, 18:00etan. Iaz kaleratu zuen Keltik diskoa aurkeztuko du Irkus Ansotegi pandelojoleagaz batera.

"Ohituta gaude kultur jarduera Ibarretxe areto barruan edo herrigunean kokatzera, eta egitarau honegaz musika auzoetara gerturatzea da helburua", adierazi du Iñaki Totorikaguena alkateak programazio berriaren aurkezpenean. Azaldu dutenez, Auzorik auzo egitarauko hiru emanaldien ostean, luntxa eskainiko diete kontzertura gerturatzen diren entzuleei.


Pregoilari mafiosoek alkohola debekatu dute Arrasaten gaurtik aurrera

Arrasateko aurtengo pregoilariak mafiosoz mozorrotu dira eta hitz hauekin eman diete hasiera Aratusteei: "Gaurtik aurrera ezin izango da alkoholik edan Arrasaten. Gaurtik aurrera, tabernak itxi egingo dira". Hala ere, mozorrotuta irten diren kuadrillak festarako gogoz zeuden eta denetarik ikusi ahal izan da kaleetan.

Besteak beste, mexikarrak, brasildarrak, LMFAO musika taldeko kideak, txikiteroak, erleak... Zigarrolako animalien zoologikoa eta San Valentin egunez kupidoz mozorrotutakoak ere izan dira kaleetan.

Giro euritsuarekin egin behar izan da aurtengo mozorroen desfilea Arrasaten. Hala ere, herritarrak paperean guztiz sartuta ibili dira azken hilabeteetan egindako lanak erakusten; karroza dotoreak, mozorro landuak, makillaje zainduak... Eztanda egin du dagoeneko mozorroen festak eta egun osoan disfrutatu ahal izango dute jaiarekin herritarrek. Umorerik ez zen falta haien artean.

Mozorro irabazleak

Eguerdian egindako sari banaketan, hauek izan dira sarituak: Kuadrilla onenaren saria jaso dute Benidorm-Arrasate autobusa egin duen lagun taldeak; karroza onena, berriz, Zigarrola auzotik etorritako Zoogarrola zoologikoak irabazi du; emakume onenaren saria kupidoz jantzitako emakume batek; eta gizonezko onenarena, ostera, euskal sorginez mozorrotutakoak.


Inauteriak aste hondar honetan izanen dira

Eskolako iñauteak, berriz, aste pare bat beranduago

Aurtengo iñauteak gainean ditugu. Aste honetan berean, ortziralean, hasiko dira etxez-etxe mozorroak eginen duten eskearekin. Orain dela guttira arte ortziral ilunabarrean biltzen ziren urteroko ibilbidea Berrizaundik hasteko. Kontua zen larunbatez larri ibiltzen zirela gelditzen zen ibilbide guzia egiteko. Orain, berriz, ortziral eguerdian elkartuta, herri gehientsua eta Berrizaun Auzoa egiten dituzte gauerako eta gainekoa larunbatez. Mozorrotan ibili nahi zutenentzako zerrendak paratu zituzten herriko ostatuetan aitzin horretan eta 40tik goiti omen dira izena eman dutenak. Ez dago gaizki. Bertzalde, dakizuenez, eskolan ere egiten dituzte euren iñautetxoak. Ortzegun Gizen eguna betidanik errespetatzen denez, 23an eginen dute etxez-etxeko eskea, taldeka banatuta. Hurrengo egunean, berriz, eskolan bertan izanen da mozorro-besta. Eguerdian eskolako haur guziak elkarrekin bazkalduko dute eta arratsaldean antzerkia eginen dute zikloka. Antzerki hau da eskolan urtean egiten den bestarik politenetakoa eta jende gehien biltzen duenetakoa ere bai.


Sergio Sanchez: 'Domina bat lortu eta horrekin joko nuke Lissaveztky'

Leongo korrikalariak esan du lotsa ematen diola kirolari moduan Espainiako selkzioko elastikoa janztea. Espainia herrialde lotsagarria dela ere esan du.

Korrilakari honek argi uzti nahi izan du kirolari moduan lotsa ematen diola Espainiako selekzioaren elastiko jantzi behar izateak: "Atleta moduan lotsa ematen dit Espainiako selekzioaren elastikoa jantzi behar izateak".

Sergiok ez dauka kirolariei laguntzeko ematen zaien ADO beka eta haserre dago horregatik. "Espainia herrialde lotsagarria da. Munduko azpitxapelduna naiz, bi Europako errekor ditut eta ez daukat ADO beka. Baina, ''Galgo operazioan'' murgilduta dauden askok badute beka hori", adierazi du Sergiok.

Jaime Lissavetzkyk egindako gestioarekin ere oso haserre dago Sanchez. "Domina olinpikoa irabazi nahi dut Lissavetzkyk zoriontzera etorri dadin. Hori gertatzen denean dominarekin aurpegian joko dut eman didan laguntzagatik. Kaka da eman didan laguntza hutsaren parekoa", esan du leongo korrikalariak.

Bezabeh kasuari buruz ere hitz egin du eta hemen ere ez du Lissavetzky toki onean utzi. "Bezabeh Europako kross txapelduna izan zenean erregea bailitzan hartu zuen Lissavetzkyk. Natalia Rodriguezek, Ruth Beitiak eta Sergio Sanchezek meritu handiagoko dominak lortu zituzten eta ez zen telebistarik ere egon, guztia politika da. Domina horiek ez dira Lissavetzkyrenak, gure entrenatzaileenak baizik. Ondoren, Bezabeh eskuetan trasfusio poltsa bat zuela harrapatu zutenean ezkutatu egin zen eta zuen aurpegia eman. Bezabehek gaztelaniaz ez zekiela eta ez zuela ezer ulertzen esan zuen bakarrik", azpimarratu zuen Sergio Sanchezek.


6.000 metro kuadroko parke berria eraikiko dute Usansolon, Pertxin auzoan

Usansolok parke berria izango du. Hain zuzen ere, parke berria Pertxin auzoan eraikiko du Galdakaoko Udalak, Ibaiondo eta Pertxin kaleen artean. Parke berriak 6.000 metro kuadro inguruko azalera izango du: 4.403 metro kuadroko berdegunea, asfaltozko aglomeratuko 2.045 metro kuadro eta 104 metro kuadroko jolasgunea izango du haurrentzako.


Osinbeltzeko hondakin biltegiari buruzko galdeketa egingo dute Zestoan

Galdeketa 2015. urteko udan egingo dute, legegintzaldi berria hasitakoan.

2015ean herri-galdeketa egingo dute Zestoan, Gipuzkoako Foru Aldundiak Osinbeltz harrobian egin nahi duen hondakin biltegiari buruz duten iritzia eman dezaten herritarrek.

Zestoako Udalak zestoarrei hitza ematea eskatu du, haiek har dezaten azken erabakia proiektuaz, eta Foru Aldundiak baiezkoa eman dio Zestoako Udalari. Halaber, Martin Garitano ahaldun nagusiak herritarren iritzia errespetatzeko konpromisoa hartu du.

"Gaur egungo Foru Gobernuak, hain zuzen, herri-galdeketa egiteko eta zestoarren erabakia errespetatzeko konpromisoa hartu du", azpimarratu du.

Martin Garitano diputatu nagusiak azpimarratu duenez, zestoarrek hartuko dute hondakinen biltegia Osinbeltz harrobian jartzeko eta espazio hori berreskuratzeko proiektuari buruzko azken erabakia, galdeketa bidez.

2015. urteko udan egingo dute galdeketa, Euskadi Irratiak baieztatu ahal izan duenez.

"Zestoan parte-hartze prozesu bat egingo da, informazio eta iritzi trukea errazteko, eta prozesu hori galdeketa batez amaituko da. Galdeketa egiteko, lehendabizi proiektua diseinatu beharko da eta baimen guztiak izan beharko ditu egitasmo horrek. Beraz, datorren urtean izango da; gure kalkuluen arabera, datorren legealdian", gaineratu du Garitanok.

Garitanoren esanetan, Hego Euskal Herrian lehen aldiz hartuko dute herritarrek mota horretako proiektu baten inguruko erabakia.

Zestoako herritarrek Diputazioaren proiektua atzera botako balute zer egingo luketen galdetu diote Iñaki Errazkin Ingurumen diputatuari, eta hondakinen biltegia kokatzeko beste hainbat alternatiba dituztela azpimarratu du.

EAJren eta PSE-EEren kritikak

Bestalde, EAJk kritikatu egin du kontsultaren data "hondakin biltegia ireki behar zutenerako" deitu izana.

Xabier Ezeizabarrena batzarkidearen ustez, iragarpenarekin "argi geratu da ezker abertzaleak bukatutzat eman duela legegintzaldia hondakinen kudeaketaren esparruan".

Kontsultarekin Bildu “itxurak egiten” ari dela kritikatu du PSE-EEk. Sozialisten hitzetan, Martin Garitanoren Gobernuak Zestoako bizilagunen erabakia “mugatu” nahi du. “Zaborren kudeaketaren eredua Gipuzkoako herritarrek” erabaki behar dutela adierazi du PSE-EEk.

Denis Itxaso PSE-EEko Jasangarritasun eta Energia idazkariak agiri batean azaldu duenez, EH Bilduk “erakusleihoko demokrazia” praktikatzen du “kontsultaren amua bota duelako, baina 3.600 bizilaguni mugatuta, zabortegietako eredu zaharkitua aldatzea Gipuzkoako herritar guztien erabakia denean”.


Juanmi Gutierrez zinemagilea hil da

Dokumentala landu zuen, eta bereak dira Tabula Rasa, Bozes Lexanas, Isiltasun Kalea, Motema na ngai , Zuzendu mesedez! La Plaza de la Música, Mur-mur, Ateak zabalduz eta Oihalak adarretan.

Donostiako Zinemaldiak gaur goizean Twitter bidez jakinarazi duenez, Juanmi Gutierrez (Errenteria, Gipuzkoa, 1945) zinemagile zendu da. "Goian bego, Juanmi Gutierrez. Zinemagile errenteriarrrak Zinemaldian estreinatu zituen bere pelikuletatik hamar, 1979an bere hautaketa batzordeko kidea izan zen, eta beti, ikusie entusiasta izan zen. Besarkada handi bat Pello semeari, senitarteko eta lagun guztoi".

Bruselako Insas eskolan egin zituen zinemako goi ikasketak, eta super 8 mm-ko film labur ugari egin zituen bere ibilbidearen hastapenetan. Gerora Donostiako Herri Irratian egin zuen lan, eta HABEk sustatutako Bai Horixe! euskara ikasteko bideoak zuzendu zituen 1980ko hamarkadaren hasieran. Eusko Ikaskuntzako Zinema Sailaren presidentea izan zen, eta zinema eskolak ere eman zituen Donostiako hainbat kultur zentrotan. 1982an, berriz, Ikuska saileko lanetako bat zuzendu zuen.

Hainbat liburu ere argitaratu zituen; horien artean azkena Fernando Larrurkerti buruz idatzitakoa Carlos Roldanekin elkarlanean: Desde la frontera: el cine de Fernando Larruquert

Dokumentala landu zuen beste ezeren gainetik, eta beti erakutsi zuen ikuspegi sozial handi bat. 2016an OIhalak adarretan Armeniari eta herri horren kulturari buruzko dokumentala Giza Eskubideen Zinemaldian aurkeztu zuen, Donostian, eta honakoa adierazi zuen: "Ezagutzen ez ditugun errealitateetara hurbiltzeko ideia beti dago hor. Armenia guretzat duela urte eta erdi erabat ezezaguna zen, eta, hara turista gisa joatean, sekulako aberastasuna zuen errealitate bat zegoela jabetu ginen, eta, gainera, ez ziela soilik haiei eragiten, baita guri ere, armeniarrekin elkarbizitzen dugun heinean".


Currin: 'Presoak konponbidearen parte bezala ikusi behar ditugu'

IV. Foro Sozialaren txostenak ondoko urratsak aipatzen ditu: presoen eskubideak errespetatzea, salbuespeneko legedia baliogabetzea eta espetxeetako eskumena EAE eta Nafarroaren esku uztea.

Brian Currin Harremanetarako Nazioarteko Taldearen koordinatzaileak IV. Foro Sozialaren agiria, euskal presoen eta iheslarien etxeratzeari buruzkoa, babestu egin du. “Presoak konponbidearen parte bezala ikusi behar ditugu, ez arazo bat bezala”, azpimarratu du.

Foro Sozialak Iruñean egindako ekitaldi batean aurkeztu ditu joan den martxoan, Donostian, burutu zuen laugarren asanbladaren ondorioak. Presoak eta iheslariak etxeratzeko bidean, hiru urrats nagusi eman behar direla nabarmendu dute: presoen giza eskubideak errespetatzea; salbuespeneko kartzela-politika bertan behera uztea, legei arrunta aplikatuta; eta espetxeetako eskumena Eusko Jaurlaritzaren eta Nafarroako Gobernuaren esku utzita.

Currinek Foro Soziala egiten ari den lana goraipatu du, Espainiako Gobernuak “honelako bake prozesu batean izan beharko lukeen jarrera ez duela kontuan hartuta”. Ildo horretan, deitoratu egin du Estatuak oinarrizko eskubideak ez errespetatzea.

Bakegintzarako presoak aintzat hartzea balio handikoa dela adierazi du. “Kontsultak egiten bazaizkie eta haien inplikazioa eta konpromisoa lortzen badira, balore demokratikoen aldeko hautua egin dutela esan nahiko du”, azaldu du.

Eta hori guztia ekintzekin lagunduta joan behar dela esan du, “aske geratzen diren egunean pertsona aktiboak izan daitezen gizartea eta behar bezala gizarteratu daitezen”, erantsi du.

Foro Sozialaren dokumentuari dagokionez, nazioartean onartutako oinarrizko eskubideak biltzen dituela esan du. Ziur agertu da aurrerapenak izango direla eta, hori horrela bada, “gizarteak elkarlanean aritzeko eta adostasunetara heltzeko izan duen gaitasunagatik” izango dela iragarri du.

Alabaina, ohartarazi du bidea “luzea, zaila eta nekeza” izango dela.

Giza eskubideak, legedi arrunta eta kartzeletako eskumena

Currinek hitza hartu aurretik, Foro Sozialaren ordezkariek laugarren asanbladaren ondorioak aurkeztu dituzte, “euskal gatazkan motibazio politikoko delituengatik preso dauden pertsonen integraziorako konponbide oso bat eta adostasun nahikoa izango duena lortzeko”.

Presoak etxeratzeko ibilbide-orriak Euskal Autonomia Erkidegoko eta Nafarroako erakunde, alderdi politiko eta gizarte eragile gehienen babesa izatea aldarrikatzen du Foro Sozialak.

Bide horretan, ondoko urratsak ematea eskatzen du: oinarrizko eskubideak urratzen dituen espetxe-politika amaitzea, gaixotasun larriak dituzten presoak edo adinekoak aske uztea, sakabanaketa bukatzea edo presoen intimitate eta ikasketa eskubideak errespetatzea.

Salbuespeneko espetxe-politika bertan behera uztea ezinbestekotzat jo dute, “justizia trantsizionala garatu eta presoei legedi arrunta aplikatzeko”, zigorraren hiru laurdenak bete dituztenak baldintzapean aske utzita edo eskumenak Espetxe Zaintzarako Epaitegietara itzulita.

Hirugarren urratsa kartzeletako eskumena Eusko Jaurlaritzaren eta Nafarroako Gobernuaren esku uztea izango litzateke, presoak gizarteratzeko plana bat abian jarrita.

Gizarte zibilaren ekarpena

Bestalde, gizarte zibilak ere bere ekarpena egin du eta bere dokumentu propioa aurkeztu du, “adostutako ibilbide-orri bat lantzeko”. Horrenbestez, bilerak egingo dituzte erakunde, alderdi politiko eta gizarte eragileekin, baita presoen kolektiboekin ere.

Era berean, giza eskubideen defentsan ari diren mugimenduekin lan egiteko konpromisoa hartu dute eta esparru juridikoko pertsonen eta nazioarteko komunitatearen inplikazioa eskatu dute.

Bestalde, Foro Sozialak iragarri du Espainian dagoen iritzian eragiten saiatuko dela, egungo espetxe-politika aldaketa errazteko bidean.


15 hilabeteko espetxe zigorra, Maravillas gaztetxearen pareko kamera apurtzeagatik

Zigorturiko gazteak helegitea aurkeztu zuen, baina Auzitegiak epaia berretsi du

Iruñeko Penaleko 4. Epaitegiaren arabera, 2018ko abuztuaren 11n, Maravillas Gaztetxearen lehen utzarazta baino aste bete lehenago, goizeko 5:53an, bi gazte elkartu ziren Rozalejo Jauregiaren, hau da, Maravillas gaztetxea zenaren aurrean, eskailera batekin eta eskalatzeko materialarekin. Parean, Nabarreria Plazako 14 atarian, Iruñeko Udalaren zainketa kamera bat zegoen. Betiere epaitegiaren arabera, kamera askatu eta lurrera bota zuten. Bi gazteetako bat ezin izan dute identifikatu. Besteari, identifikatu dutenari, 15 hilabeteko espetxe zigorra eta 4.320 euroko isuna ezarri zion. Gazteak helegitea aurkeztu zuen, argudiatuz egiletzari buruzko zalantzak zeudela. Baina orain Nafarroako Auzitegiak epaia berretsi du.


Zesta-puntako Munduko Txapelketa: Goikoetxea eta Lopez, txapeldunak

Egiguren eta Enbil garaitu dituzte finalean 2-0eko emaitzarekin. Brontzea Olharentzat eta Irastorzarentzat izan da.

Goikoetxeak eta Lopezek irabazi dute Hossegorren jokatu den zesta-puntako Munduko Txapelketa, finalean Egiguren eta Enbil 2-0eko emaitzarekin garaituta (15-14 eta 15-9).

Olhak eta Irastorzak, bestalde, brontzezko domina eskuratu dute Garcia eta Alliez garaitu ondoren hirugarren posturako lehian.


Industrialdea uda akaberan eraikitzen hasiko da

Jose Maria Roig Aldasoro kontseilariak zehaztu zuenez, "uda bukaera edo udazken hasieran hasiko dira lanak. Beti ere, berritasunik ez badago". Hala jakinarazi zuen aurreko ostegunean kontseilariak Nafarroako Parlamentuko Berrikuntza eta Enpresa Batzordean. Kontseilariak jakinarazi zuenez, aurtengo lehen sei hilabetekoan bukatuko dira hirigintza eta desjabetze espedienteak. Gobernuko arduradunak berak aitortu zuen "poligonoaren tramitazioan erlaxazioa" egon dela. Roig-ek gaineratu zuen "legegintzaldi hasieratik lehentasunezko gaia" zuela. Industrialdearen garapenaren "atzerapena" bi arrazoirengatik izan zela esan zuen Roig-ek: "parlamentuan ordezkatuta ez dagoen talde baten oposizio basatia. Eta Arartekoan aurkeztutako sinadurak". Gogoratu zuen Mankomunitatea eta Urdiaingo Udala (lurren %70 udalerrian dago) kontra egon zirela. Kontseilariak jakinarazi duenez, lanak Urdiaingo aldetik hasiko lirateke. Parlamentuko agerraldian jakinarazi zuen Altsasuko zatian, arkeologia aztarnak zeudela. Parlamentuan azalpenak eman ondoren, Altsasuko Udalarekin bilduko dela jakinarazi zuen Roig kontseilariak.IritziakJose Angel Agirrebengoak (NaBai) salatu zuen gobernuari zazpi urte kostatu zaiola udalez gaindiko plan sektoriala garatzea. Agirrebengoak nabarmendu zuen azken urteetan Nafarroan garatu den industrialdeetatik %2 besterik ez dela iritsi Sakanara. Eta Altsasuko Udalak urteetan industriarako lurra eskatu zuela gogora ekarri zuen. UPNko bozeramaileak esan zuen industriarako lur falta ez dela "soilik gobernuaren errua. Udalek ere badute zer esana". Antzeko argudioa eman zuen Caro sozialistak. Nabarmendu zuen ez dela berdin "industrialdea izatea eta industrialdean enpresak izatea". Arlo horretan gobernuari mugitzen hasteko eskatu zion. Industrialdearen "garapenak arduradun asko" dituela gaineratu zuen. CDNko Burguetek nabarmendu zuen udalez gaindiko planak "udalekin elkarlanean garatu badaitezke hobe dela, baina gobernuak bakarrik ere aurrera egin dezakeela". PlanazAurreko osteguneko kontseilariaren agerraldia Agirrebengoak eskatu zuen. Sakanako ekonomia suspertzeko eta langabeziaren kontra borrokatzeko plan berezi bat egiteko eskatu zion Parlamentuak Nafarroako Gobernuari azaroan. Plana zertan den jakin nahi zuen NaBaiko parlamentariak. Roig kontseilariak azaldu zuen eskualde jakinetarako plan bereiziak egitearen kontra zegoela. Nafarroa guztirako politika berdina egitearen alde agertu zen. Horrekin batera, kontseilariak Altsasuko Udalaren kontra jo zuen "tokiko industrialdea egiteko diru-laguntzarik ez eskatzeagatik, tokiko garapen agentea izateko laguntza ez eskatzeagatik, ezta langabetuak kontratatzeko ere". Altsasun lantegi-eskolarik edo enplegu tailerrik ez zela egin nabarmentzearekin batera, kontseilariak nabarmendu zuen, lan ekimenetarako Altsasuko aurtengo aurrekontuan ez dagoela diru-sailik. NaBai, CDN eta NEB-IUN eskualdekako planen alde agertu ziren. Errorendako (NEB-IUN) kontseilariak Parlamentuari ziria sartu dio: "azaroko mozioan UPNk aurkeztutako mozio emendakina onartu zen eta sei hilabetetan plan bat egitea eskatzen zion gobernuari. Lau hilabete eta gehiago pasa ondoren plana ez duela eginen esatera etorri da kontseilaria".


Dantzari Txiki eguna Lazkaon

11:00etan: Dantzarien desfilea herrian zehar.

13:00etan: Dantzarien alardea herriko plazan.

17:00etan: Patxi Perezekin erromeria plazan.


ADEMGIrentzat izango da 100X50 igeriketa erronkan bildutako dirua

100X50 erronka jokatuko dute larunbatean Galtzarabordako igerilekuan. 50 luze egin beharko dituzte parte hartzaileek ehun aldiz, ekipoka eta erreleboak eginez. Parte hartzaileek 13 urtetik gorakoak beharko dute izan. Parte hartzeko 5 euro ordaindu beharko dute pertsonako eta jasotako diru guztia ADEMGI Gipuzkoako Esklerosi Naizkoitzaren Elkarteari emango diote antolatzaileek.

Izena emateko epea zabalik da jada, eta horretarako, Galtzarabordako kiroldegiko harrera joan behar dute interesdunek edo 943 449 691 telefono zenbakira deitu, edo Fanderiako Kiroldegiko harrerara joan edo 943 344 423 telefono zenbakira deitu.

BPXport Kirol Zerbitzuak antolatu du proba Errenteriako Udalaren laguntzarekin eta 15:30ean hasiko da. Hori dela eta, ixtita izango da igerilekua 14:45etik 18:30era bitartean. Ordu horretatik aurrera berriro zabalduko dute igerilekua 22:00ak arte.


Athletic aurkarien menpe dago final-hamaseirenetara sailkatzeko

Talde zuri-gorriak Europa Ligako I multzoan geratzen zaizkion hiru partidak irabazi, eta Sparta Prahak Olympique Lyonen edo Hapoel Kiryaten partida bat galtzea behar du.

Olympique Lyonen aurka galduta Athleticek zail du Europako Ligako multzoen fasea gainditzea. Geratzen zaizkion hiru partidak irabazi, eta aurkariek egiten dutenaren zain geratzea, beste erremediorik ez du talde zuri-gorriak.

Athleticek hiru partidak irabaztea behar duela argi dago, eta hiru garaipenak lortuta, Sparta Prahak Hapoelen edo Olympique Lyonen aurka bi partidetako bat galtzea behar du final-hamaseirenetarako txartela lortzeko.

Hiru garaipen lortuta, bagado beste aukera bat: Olympique Lyonek geratzen zaizkion hiru partidak galtzea. Konbinazio honek probabilitate gutxiago dituela dirudi.

Talde bizkaitarrak ezin du kale egin. Datorren azaroaren 8an Olympique Lyonen jokatuko du Athleticek San Mamesen. Partida hau galuz edo berdinduz gero, eta Spartak Israelen irabazten badu, txapelketa honetako txapeldunordea Europa Ligatik kanporatuta geratuko da.

I multzoko sailkapena:

1. Olympique Lyonnais 9 puntu (8 gol alde, eta 5 aurka)2. AC Sparta Praha 6 puntu (7 gol alde, eta 4 aurka)3. Hapoel Kiryat Shmona 1 puntu (5 gol alde, eta 8 aurka)4. Athletic Club 1 puntu (3 gol alde, eta 6 aurka)


Festan murgildu dira Vista Alegreko auzokideak

Eguraldi txarrari aurpegi ona jarrita murgildu dira jai giroan Vista Alegre auzoko bizilagunak. Atzo arratsaldean abiarazi zituzten jaiak auzoan, eta bihar iluntzera arte ongi pasatzeko asmoa nahiz borondantea dutela agerian utzi dute gaur goizean goizetik. Haurrentzako marrazketa eta eskulan txokoa antolatu dute, eta aurpegiak margotzen ere aritu dira. Ondoren, jolasekin eta jokoekin jarraitzeko. Eguerdian, bertso bazkariaz gozatuko dute 80 lagun inguruk.


Epaileak Auzitegi Gorenaren esku utzi du Casadoren auzia

Epaileak uste du badaudela nahikoa irregulartasun zantzu masterraren inguruko ikerketa irekitzeko

MADRIL. Atzo, Carmen Rodriguez-Medel epaileak txosten bat igorri zion Auzitegi Gorenari, Pablo Casado Espainiako PP Alderdi Popularreko buruaren masterraren auzia argitzeko ikerketa zabaltzeko. Auzitegi horrek hartuko du ikerketa irekitzeko edo ez irekitzeko erabakia. Madrilgo Rodriguez-Medel 51. Instrukzioko Auzitegiko epaileak uste du badaudela ikerketa irekitzeko adina irregulartasun zantzu, baina Gorenak hartu beharko du azken erabakia. Rodriguez-Medelek gogoratu du errekurtsoa jar diezaioketela.

Casadok Zuzenbide Autonomikoko master bat gainditu zuen Madrilgo Juan Carlos Erregea Unibertsitatean. 22 irakasgaitik lau baino ez zituen egin, gainontzeko hemezortziak baliozkotutzat eman baitzizkioten. Lau lan egin zituen, 90 bat orrialdekoak, eta ez zen inoiz klasera joan. MAL Master Amaierako Lana ere ez zuen aurkeztu. Madrilgo diputatu autonomikoa zen orduan. Rodriguez-Medel epailea Casadoren auzia ikertzen hasi zen, Cristina Cifuentes Madrilgo Autonomia Erkidegoko orduko presidentearen kasuko irregulartasun berak egon ote ziren aztertzeko.

Casadok kasua argitzea espero du, eta alderdikideei lasai egoteko esan die, «justizia» egingo dela. Espainiako presidente Pedro Sanchezek Casadori esan dio azalpenak emateko herritarrei.


Termometroa (XXIII)

Koronabirus aroko eguneroko bat hemen, bost ahotsetara. Salbuespeneko errutinari tenperatura hartzeko termometro bat, poliedrikoa: Antzuolako (Gipuzkoa), Iruñeko, Baionako, Donostiako eta, halabeharrez —ahotsetako batek bere anonimotasuna gordetzea eskatu duenez—, Bizkaiko herri zehaztugabe batetik kontatuta.


'Arimaren Margolariak' saioaren finalerdia, gaur gauean, Arabako Errioxan

Lehiakideek obra kolektibo bat egingo dute: Guardiako hormetan mural bat sortuko dute.

Gaur gauean, 'Arimaren Margolariak' saioaren finalerdia Euskal Herriko kolore horixken artean egingo dute; Arabako Errioxako mahastien artean, hain zuzen. Samaniegoko upategi batean, ardoa ez ezik, Guido van Helten artista australiarraren mural bikaina ikusita inspirazioa eta motibazioa edango dute.

Ondoren, margolaritzaren munduan ezohikoa den zerbait egingo dute: obra kolektibo bat. Programan bertan, lehiakideek aurkeztutako mural baten zirriborrorik hoberena aukeratuko dute hiru coach-ek, eta, zirriborroaren egilea kapitain izendatuta, Guardiako horma berezietan mural bat sortuko dute. Ondoan, Nextgraff izeneko grafitiak egiten dituzten Nextor eta Aitor aita-semeak egongo dira, 3 dimentsioko grafiti bat egiten. Amaitu ostean, margolariek egindako murala aztertuko dute.

Talde-lan hori egin ostean, lehia bizia izango da berriro, mahastietara joko baitute, paisaia bat margotzeko. Koloreen inguruko ikasgaia jasoko dute bertan, Arantxa Orbegozoren eskutik, eta ikusitakoa eta ikasitakoa gauzatu beharko dute finalerako txartela lortzeko. Galerian erabakiko da nor geldituko den azken etaparen atarian.

'Arimaren Margolariak' asteazkenetan izaten da ikusgai, 22:00etan, ETB1en eta eitb.eus-en.


Madril 2024ko Jokoetara aurkeztuko ez dela iragarri du Ana Botellak

Madrilgo alkateak adierazi duenez, bide olinpiarretik "espero genituen etekin guztiak jaso ditu hiriak dagoeneko".

Ana Botella Madrilgo alkateak Madril 2024ko Olinpiar Jokoetara aurkeztu behar ez dela helarazi dio Erregeari eta Mariano Rajoy Espainiako Gobernuko presidenteari.

Botellak prentsaren aurrean egindako agerraldi batean iragarri du erabakia, eta, bide olinpiarretik "espero genituen etekin guztiak jaso ditu hiriak dagoeneko", gaineratu du.

Alkateak Jaime Lissavetzky Madrilgo Udaleko oposizioaren buruari ere jakinarazi dio hartutako erabakia.

Botellak, hitzaldian, egindako lana eskertu die hautagaitzako kideei, eta, alkateak Madril hiriarekin duen "konpromiso pertsonala eta politikoa" berretsi du.

Botella hautagaitzak porrot egin zuenetik lehenengoz agertu da gaur, osteguna, PPko hainbat kiderekin batera, besteak beste Soraya Saez de Santamaria presidenteordearekin, egindako gosari batean.

Bertan, Alberto Ruiz Gallardon Justizia ministroa; Jesus Posada Kongresuko presidentea; Rodrigo Rato eta Eduardo Zaplana Lan eta Ekonomia ministro ohiak; eta Esperanza Aguirre Madrilgo PPren presidentea ere izan dira.

Era berean, Ignacio Gonzalez Madrilgo presidentea eta bere kabineteko hainbat kide ere bertaratu dira, esaterako, Lucia Fijar Hezkuntza eta Kiroletako kontseilaria eta Javier Fernandez-Lasquetty Osasun burua.


Beharrean daudenei laguntzeko janari bilketa eginen dute Etxalarren

Aurten diruz ere lagundu daitekeela ohartarazi du Parrokiko juntak, azaroaren 23ra bitarte

Etxalarko parrokiako juntak antolatuta, aurten ere janari bilketa eginen da beharrean daudenei laguntzeko. Azaroaren 16tik 23ra bitarte herriko janari dendan utzi daiteke janaria edo azaroaren 22an 18:00etatik 19:00etara eta azaroaren 23an 11:00etatik 12:00etara Elizako atarian entregatu. Aurten, berrikuntza bezala, nahi duenak diruz ere lagun dezake. Etxeetara gutunazalak banatuko dituzte prozesu hau azalduz eta nahi duenak bertan ekarpena egiteko. Gutunazal horiek Erretorenean entregatu behar dira azaroaren 23a baino lehen.


Kataluniako Gobernuaren espetxeratzea salatzeko kontzentrazioak egingo dituzte Donostian

Madrilek Kataluniako Gobernuaren zati handi bat espetxeratu du: ahal izan dituen kontseilari guztiak, baldintzarik gabe, Espainiaren kontrako indarkeriazko matxinada baten arduradun izan direlakoan.

EAJ, EH Bildu eta Irabazi udal taldeek, eta ELA, CCOO eta LAB sindikatuek kataluniarrek “demokratikoki aukeratutako gobernua kartzelaratu izana” salatu dute, eta udaletxe aurrean protesta egiteko deia egin dute. Alderdi Ederren elkartuko dira gaur 12:30ean.

Arratsaldean, 19:00etan, Bulebarrean kontzentrazioa egiteko deia egin du Oraingoan Bai Donostiako herritarren asanbladak.

Bihar, larunbata, manifestazio nazionala egingo dute Bilbon ‘155.aren kontra. Demokrazia eta erabakitzeko eskubidea’ lelopean.


Karmen bezperako festa igandean

Urteetan galduta egon ondotik, iaz berreskuratutako Karmen bezperako ospakizunak aurten ez du hutsik eginen. Sanjuan bezperan bezala, igandean, uztailak 15, su gainean saltoka ibiltzeko aukera izanen da. Hori baino lehen, jendea afaltzeko bilduko da plazan, eta 21:00etan egin dute hitzordua. Udalak sagardoa eta ardoa eskainiko dizkie biltzen direnei eta mahaiak ere paratuko ditu. Jatekoa norberak eraman beharko du. 22:30 aldera piztuko da sua. Eguraldi onarekin plazan eginen dira ekitaldiak eta txarrarekin frontoian.


Dardarka utzi du Tourra

Chris Froomek erlojupeko bikaina egin du, eta bi minututik gorako aldea atera die Nairo Quintana eta Adam Yatesi. Bauke Mollemak bakarrik eutsi dio oilarren artean. Tom Dumoulinek irabazi du etapa

Norbaitek zalantzarik bazeukan, Chris Froome (Sky) da Tourreko txirrindularirik indartsuena. Elastiko horia bizkarrean iltzatuta darama, eta, txakalaldi erraldoirik ezean, kostako da hark jantzi preziatua eranztea. Pirinioetan eta Mont Ventouxen hura izan zen nagusi, eta atzo, erlojupekoan, hozkada eman zien sailkapen nagusirako faboritoei. Adam Yates (Orica) eta Nairo Quintana (Movistar) hiru minutura ditu orain, eta Bauke Mollema (Tek) da bere erritmoari eusten dion bakarra. Hura, dena den, 1,45era dago.

Igotzaile festa da aurtengo Frantziako Tourra. 70 kilotara iritsi ez, eta azal eta hezur diren txirrindularien artean dago sailkapen nagusiko lehia. Nahi beste aldapa dituzte erasora jo eta zalaparta egiteko, eta, hala ere, erlojupekoak handitu zituen tarterik gehienak. Froome irten zen garaile lehen mendiko etapetatik, puntuetara bakarrik, ordea. KOa eragiteko moduko kolpea, halere, gurpil lentikularrarekin eman zuen atzo, Pont d'Arc-eko kobazulorako 37 kilometroko bidean. Agian goizegi da itzuliko irabazlea erabakita dagoela esateko, baina Alpeetan arriskatu behar ez izateko moduko errenta du.

Froome, baina, ez zen igotzaileen artean bakarrik nabarmendu, haizeari aurre eginez bigarren izan baitzen etapan, eta Dumoulinen erakustaldiak bakarrik kendu zion etapa garaipena. Ingelesa indartsu hasi zen, eta erreferentziak jaso ahala haziz joan zen. Herenegungo korrikaldiak amorrua piztu ziola zirudien. Lehen zazpi kilometroetan minutu erditik gora atera zion Quintanari, eta ikusi zuen min egin zezakeela. Probaren erdian (17,5 km) minutu bateko aldea zuen Yatesekiko eta 1.18koa Quintanarekiko. Mollema, berriz, 28 segundora zuen.

Quintana ez dago bere onenenean, eta atzo denbora gehiago galduko zuela zirudien. Azken txanpan, baina, amaierako bost kilometroko koskan, suspertu egin zen, eta denbora atondu zuen. Orain laugarren dago, eta 18 segundora du Alejandro Valverde taldekidea. Euren helburua, orain, podiuma dela dirudi, eta, bide batez, talde barneko hierarkia aldatzen den zehaztea.

Dumoulin, harrigarri

Tom Dumoulin (Giant) izan zen Froomek festa borobildu zezan eragotzi zuena. Itzuli handietako hautagai izateko oposizioak egiten ari da, baina erregularragoa izan behar du. Giroan elastiko arrosa dastatu zuen, eta Tourrean bi etapa irabazi ditu dagoeneko. 25 urte ditu, eta hiru itzuli handietan irabazi du erlojupekoren bat. Atzo, Dumoulin izan zen onena mugarri guztietan, eta atzean utzi zituen beste espezialistak. Tony Martin (Etixx) 2.05era utzi zuen (9. ), eta Fabian Cancellara (Trek), 23., 3.15era. Cancellara Dumoulin baino bi ordu lehenago irten zen, eta haizeak kalte egin zion. Martinen kasuan ez du balio aitzakiak, ordu erdi lehenago irten zelako.


Hondarribiko gazte bat hil da Mexikon, trafiko istripuan

Hondarribiko 27 urteko gazte bat hil da Mexikon, trafiko istripuan. Xabier Garmendia Agirre da hildakoa, Mikel Garmendia EH Bilduko zinegotziaren semea. 2011 urtean joan zen Mexikora goi ikasketak burutzera, eta ordutik bizi zen bertan.

Koalizioak dolumina azaldu dio familiari: “Berri txar bat hartu berri dugu, Mikel Garmendia EH Bilduko zinegotziaren semea auto istripuz hil da Mexikon. Gure doluminik sentikorrenak Mikel, Mari Karmen eta familia osoarentzat”.

Alkatea gaztearen gurasoekin elkartu da dolumina azaldu eta, behar izanez gero, udalaren laguntza eskaintzeko. Udalak honako oharra kaleratu du: “Gaur bertan ezagutu dugun Jon Mikel Garmendia zinegotziaren semearen heriotza dela eta, une zail hauetan bere familia osoari doluminak adierazi nahi dizkiogu Udalaren izenean. Goian Bego”.


Marten bildu dira ametsak

ESAk planeta gorrira bidalitako azken misioak emaitza gazi-gozoak izan ditu, lurreratu behar zuen moduluak huts egin eta gero. Pil-pilean dagoen eztabaida da Martera gizakiak eramatea.

Marten dira jada ExoMars misioa osatzen duten TGO satelitea eta Schiaparelli izeneko lurreratze modulua. Satelitearen egoera ona bada ere, moduluarekiko komunikazioak eten ziren lurreratzearen azken segundoetan, eta ESA Europako Espazio Agentziak galdutzat eman du modulua; planetaren kontra jo eta txikitu zela onartu du. Errusiako Roscosmos agentzien arteko elkarlanetik abiatutako misioak Marteko gasak ikertuko ditu bereziki, horren bitartez planetan bizia ote dagoen —edo noizbait izandakoa ote den— argitu nahian. Europak Martera egin duen bigarren bidaia da hau, eta lehen misioan gertatu zena gertatu da berriz ere: 2003an abiatu zen Mars Express, eta bidalitako satelitea lanean ari da oraindik. Kasu horretan, Beagle 2 modulua eraman zuen misioak, baina Marten lurreratu behar zuen unean galdu zen moduluarekiko komunikazioa, eta galdutzat eman zen.

Marten lurreratzeak zailtasun tekniko handiak dakartza. Planetak oso atmosfera arina duenez, ziztu bizian doan espaziontziaren abiadura azkar eta zehaztasun handiarekin geldiarazi behar da. Egoera horrek istripua izateko arriskua handitzen du. Hasiera-hasieratik, ESAk «frogatzailetzat» jo du Schiaparelli modulua, ingeniaritzan teknologia bat behar den bezala garatuta dagoen frogatzeko erabiltzen den kontzeptua, alegia. Izatez, ESAk 2020an bidali nahi duen noranahikoa han pausatzeko lehen ahalegina izan da. Orain arte, NASAk baino ez du lortu Marten noranahikoak kokatzea.

Halere, orbitadorea onik dago, eta zientzialariak datuak jasotzeko irrikan daude. TGO sateliteak Marteko atmosferan dagoen metanoa ikertuko du bereziki, gas horren banaketa eta jatorria argitzeko asmoz. Adituen ustez, Marten bizi mikrobianoa dagoen edo iraganean bizia izan ote zen jakiteko gakoa izan daiteke metanoa. «Marteko atmosferan metanoaren banaketa zehaztasun handiz neurtzea espero dugu», esan du Miguel Angel Lopez Valverde fisikariak. Adituak bost urtean dihardu Andaluziako Astrofisikako Institutuan (Espainia) GTO satelitearen NOMAD tresna prestatzen. Belgikako zientzialariekin batera lanean izan dira tresna egiten. Haren esanetan, Marten nahiko berria den teknika bat erabiliko da orain: «Era sistematikoan Eguzkia nola ezkutatzen eta nola agertzen den behatuko du tresnak. Planetaren atmosferak Eguzkiaren argia nola xurgatzen duen ikertuz, atmosferan dauden gas molekulak antzemateko aukera izango dugu».

Zientzialariek, beraz, aztarna gasak izango dituzte jomugan. Kopuru urrian egonda ere, zientzia interes handia duten molekulak dira. «Horien presentziak zerbait konkretua gertatzen ari dela esan nahi du. Sufrea egoteak, esaterako, sumendi jarduera baten berri eman dezake, nahiz eta jarduera hori intentsitate txikikoa izan». Sateliteak eskuratuko dituen datuekin, bi urte barru Marteko metanoaren jatorria argituko dutelakoan dago aditua. Bide horretan, tresnaren zehaztasuna erabakigarria izan daiteke. «Orain neurtzeko gai garena baino ehun aldiz zehatzagoak izango dira neurketak». Horrela, gasaren aldakortasunaz gain, gasa non galtzen den aurkitu nahi dute. «Susmoa dugu Marteko zorupearen eta atmosferaren arteko elkarrekintza dagoela, baina oraindik ez dakigu hori».

Datuen zain

Datuei etekina ateratzea espero dute Eguzki Sisteman interesa duten zientzialari askok. Besteak beste, EHU Euskal Herriko Unibertsitateko Zientzia Planetarioen Taldeko ikertzaileek. Jupiter eta Saturno planeta erraldoiak bereziki ikertzen dituzte, baina Marteri buruzko interes apartekoa daukate euskal astronomoek, taldeko astrofisikari Naiara Barradok azaldu duenez.

Interes horren adibide da iaz taldeko zuzendari Agustin Sanchez-Lavegak eta beste hainbatek Marten agertutako hodei bitxi bati buruz Nature aldizkarian argitaratu zuten artikulua. «Hango atmosferan, 250 kilometroko altueran azaldu zen luma itxurako egitura hodeitsu bat izan zen», gogoratu du Barradok.

Fenomenoa bi aldiz ikusi zen, 2012ko martxoan eta apirilean, batez ere astronomo zaleek egindako behaketei esker. Lumaren jatorria argitzeko asmoz, Hubble espazio teleskopioaren irudiak aztertzeari ekin zioten Sanchez-Lavegaren taldekoek, eta orduan jabetu ziren 1997ko maiatzean tamaina bereko beste luma bat jasota zegoela argazkietan.

«ExoMars-i esker, horrelako fenomenoen jatorria argitzen lagunduko diguten datuak eskuratzea espero dugu», nabarmendu du astrofisikariak. «Marte oso ondo kartografiatuta dago, eta, beti gehiago ikas badaiteke ere, hango geologia arras ondo ezagutzen da. Guri, bereziki, planetaren atmosfera interesatzen zaigu, eta, alde horretatik, ExoMars oso baliagarria izatea espero dugu».

Marterako bidean

ESA Europako Espazio Agentziaren azken emaitza gazi-gozoek errealitate gordina agerrarazi dute: hara heltzeko teknologia nahiko garatuta badago ere, han bertan lurreratzea askoz konplexuagoa da. Hala ere, gero eta gehiago dira misio tripulatuen alde mintzo direnak.

«Iraungitze masiboaren zain Lurrean gelditu, ala planeta anitzetan bizi den zibilizazioa bilaka gaitezke». Bi aukera horiek mahai gainean jarri zituen irailaren amaieran, Mexikon egindako biltzar batean, Elon Musk enpresaburu ezagunak. Marte kolonizatzeko egitasmo handinahia aurkeztu zuen Muskek. Haren aburuz, espaziontzi erraldoi bat erabiliz, 2030eko hamarkadarako posible izango da Martera ehun lagun eramatea eta han zibilizazio bat abiatzea. 2024. urterako dena prest egotea espero du.

Kasualitatea ala ez, sektore pribatuarekin batera, Martera ailegatzearen alde azaldu da AEB Ameriketako Estatu Batuetako presidente Barack Obama. CNN telebista katearen webgunean argitaratutako zutabe batean berriki adierazi duenez, «helburu garbia» dute AEBek: «2030eko hamarkadan gizakiak Martera bidaltzea eta Lurrera bueltan onik ekartzea, epe luzera han luzaroago egoteko helburuarekin». Horretarako, eta enpresa pribatuekin elkarlanean, Marterako bidaia eta egonaldia ahalbidetuko dituzten habitat berriak eraikitzen ari direla iragarri du Obamak.

Zientziaren alorrean, ordea, zuhurrago hartzen dira halako proposamenak. Lopez Valverderen iritzia horren adibide da. «Zientzialari askok ilusio handia dute horren inguruan, baina ni neu ez naiz astronautak hara lehenbailehen bidaltzearen aldekoa».

Bi arrazoi aipatu ditu adituak. «Batetik, oso garestia da; horrelako misio batek balio duenarekin hamar misio robotiko egin litezke, zientziaren ikuspegitik, gainera, askoz informazio gehiago eman dezaketenak». Bestetik, planeta hori zaintzearen beharra aldarrikatu du. «Ez da jostailu bat, harribitxi bat baizik. Kutsadura saihetsezina da. Bizidun bat hara eramaten badugu, inguru hura kutsatuta geldituko da, eta ezin izango dugu jakin topatu daitekeen bakterio bat hangoa ala guk eramandakoa ote den».

Barradok ere diruaren arazoa aipatu du, baina Marten gizakia ikustea asko gustatuko litzaiokeela aitortu du. Kutsaduraren arazoa ere azpimarratu du adituak. «Gizaki bat eramanda, kutsatzeko arriskua askoz handiagoa da». Teknologiaren aldetik arazo askorik ez dagoela esan du, eta halako espedizio baten giza alderdiak izango direla zailena. «Bidaia oso luzea da, hango egoera oso zaila da, ura beharko da, janaria, oxigenoa, laguntza medikoa... Oztopo horiek guztiak gaindi daitezke, baina kostu handia dute».


‘Combo’-ek joko dute bihar Zelai Arizti parkean

Sekundino Esnaola musika eskolako ikasleek osatutako Combo taldeek Zelai Arizti parkean joko dute bihar, 19:00etatik aurrera. Josi Labajos irakasleak zuzendutako bederatzi talde igoko dira taulara. 10 eta 11 urteko haurrek, nerabeek eta helduek osatutako taldeak arituko dira parkean. Kaleko emanaldia eskolako ikasleak eskaintzen ari diren kontzertuen barruan dago.


Bizikidetza aldarri Brouard eta Muguruza oroitzean

Ezker abertzaleko kideak, EAJren BBBko presidentea eta Lehendakaritzako biktimen zuzendaria izan dira omenezko ekitaldian. Indarkeria guztien amaiera eskatu dute duela 29 eta 24 urte hil zituztenen hurkoek.


Aste honetan taldeek etxetik kanpo jokatuko dute

Aste honetan ez da Arratzainen partidurik jokatuko, denei kanpoan jokatzea egokitzen baitzaie.

ERREGIONALA: Atsedena izango du; aurreko astean Zumarragan 0-2ko emaitza lortu zuen.

JUBENILA: Tolosan jokatuko dute larunbatean arratsaldeko 17:30ean; aurrekoan galdu egin zuten 1-2 Beasainen aurka.

OHOREZKO KADETEA: Oiartzunen jokatuko dute larunbatean 10:30ean; aurrekoan 0-0 egin zuten Real Unionen aurka.

1º KADETEA: Donostian (Berio) larunbat goizean 10:30ean; aurreneko postuan daude 5-2 irabazi baitzioten Ostadarri.

Bestalde, lagun artekoa ere jokatuko du larunbatean, eguerdiko 13:00etan, infantil mailako taldeak Danenaren aurka¡, Zizurkilen.


Binakako txapelketako partida Santa Lutzi egunean

URRETXU // Santa Lutzi egunean pilota partidak egongo dira Ederrenan. Jaialdia 17:30ean hasiko da. Lehen partidan, Mendizabal III eta Erostarbe urretxuarrak, Jaka eta Tolosaren aurka jokatuko dute. Bigarren partida binakako txapelketakoa izango da. Urrutikoetxea eta Aretxabaletak, Irribarria eta Merinoren aurka jokatuko dute. Sarrerak erreserbatzeko 661 259 009 zenbakira deitu behar da. 12an 19:00etan irekiko dute leihatila eta 13an, 16:30ean.


Poliziaren eta ikasleen arteko istiluak izan dira Italian

Maria Stella Gelmini Hezkuntza ministroak bultzatutako erreformaren aurka protesta egin dute ikasleek Italiako unibertsitate guztietan.

Italiako unibertsitateetako ikasleek arrautzak eta botilak bota dituzte Poliziaren aurka, Diputatuen Ganberako egoitzaren aurrean. Izan ere, Gobernuak proposatutako erreforma unibertsitarioa aurrera atera da gaur Italiako Parlamentuan.

Maria Stella Gelmini Hezkuntza ministroak bultzatutako erreformak unibertsitateen finantzaketari murrizketa berriak aplikatzea proposatzen du. Horrela, ikasketetako bekei eta ikerketari eragingo diete murrizketek. Gainera, familia bereko kideak unibertsitateetako administrazioan izatea saihestuko du lege berriak.

Erreformaren kontrako protestak Italiako unibertsitate guztietan izan dira gaur. Istilurik larrienak Erroman jazo dira, bertan Diputatuen Ganbera babesten ari ziren polizien aurka petardoak, botilak eta objektu ezberdinak bota dituzte ikasleek.

Parlamentuko egoitzan liskar larriak izan dira eta, horien ondorioz, zenbait polizia zauritu dira Erromako Corso kalean. Gainera, Estatuko 16 tren geltoki hartu dituzte ikasleek manifestaldietan, Parmakoa, Veneziakoa, Genoakoa eta Milanekoa esaterako, La Repubblica egunkariak jakitera eman duenez.

Paduako hirian unibertsitarioek tren geltokia blokeatu dute, Trenitaliak La Repubblica-ri jakinarazi dionez. Genoan gazteek istilu txiki bat izan dute Poliziarekin.

Berlusconi

Silvio Berlusconi Italiako lehen ministroaren hitzetan, benetako unibertsitarioak "etxean daude ikasten".

Berlusconiren esanetan, dekretu bidez indarrean jarri nahi duten erreforma "ona da ikasleentzat, irakasleentzat eta irakaskuntzako ororentzat". Ildo horretan, "unibertsitatea modernizatu" nahi bada, erreformak "bozketa igaro" behar du, erantsi du lehen ministroak.


Euskadik koordainketa ezarri beharko du, Konstituzionalak behartuta

Horrez gain, Andaluziak sendagaien enkantea egiteko onartu zuen dekretuaren aurkako helegitea ere onartu du Auzitegi Konstituzionalak.

Auzitegi Konstituzionalak Rajoyren Gobernuak Anadaluziak eta Euskadik sendagaien koordainketa ez ezartzeko onartu zituzten dekretuen aurka jarritako helegiteak onartu ditu.

Uztailaren 13an, Ministroen Kontseiluak Andaluziak eta EAEk (bietan PSOE dago agintean) onartutako dekretuen aurkako helegiteak aurkeztea adostu zuen.

Euskadiren kasuan, Rajoyen Gobernuak Estatu Kontseiluaren babesa du; izan ere, EAEko arauak Estatukoa urratzen duela uste du.

Mariano Rajoyren Gobernuak bigarren aldiz aurkeztu du sendagaien enkanteen sistema bat proposatzen duen Andaluziako dekretuaren aurkako helegitea.


EH Bilduk aurkeztu du bere hautagaien zerrenda

Unai Larreategi alkategaiarekin batera Roke Akizuk, Lorea de Castrok, Ainhoa Unamunok, Xabier Arribillagak eta Iosune Egañak osatuko dituzte zerrendako lehen sei postuak. Lan-talde "esperientziaduna, berritua, gaztea, freskoa eta ilusioduna" dela nabarmendu dute.

Zerrenda osatuko duten gainerako herritarrak Jone Alberdi, Roman Maiztegi, Txaro Lete, Mikel Santiago, Hiart Arluziaga, Mikel Argarate, Maite Narbaiza eta Jose Luis Arizaga izango dira.

EH Bilduk zabaldu duen oharrean dioenez "legegintzaldi berrirako dituzten erronkei erreparatuz" osatu dute lan taldea. "Soraluzeren biziberritzeko oinarri sendoak prestatu ditugu legegintzaldi honetan eta hurrengoetan horiek garatzea dagokigu. Horretarako lantalde berritua, gaztea, freskoa eta ilusioduna osatu dugu. Udal kudeaketan esperientziaduna eta azken urteetan egindako lanaren bermearekin gainera", adierazi dute.

Lan-taldea eta zerrendak osatzeko herritarrengandik jaso duten harrera ona ere eskertu dute blogean argitaratu duten oharrean: "EHBildun lanean dihardugunok harro gaude osatu dugun lan- taldearekin. Azken urteetan Soraluzeko EHBildutik politikagintza eraldatzeko egindako jarduna herritar askok begi onez ikusi du eta horren ondorioz lan-taldea osatzeko prozesuan jendearengandik gertutasun eta prestutasun bete-betekoa jaso dugu. Eskertzekoa benetan."

Hauteskundeetako programa datozen egunetan zabalduko dutela ere jakinarazi du EH Bilduk, "herritarrek legegintzaldi honetan helarazitako proposamenez osatutako herri programa" dela aurreratu dute.

Informazio gehiago:

https://bildusoraluze.wordpress.com/


San Prudentzio txapelketako balorazioa

Pedro Uriarte antolatzaileak finalen inguruan berba egin du Anboto Irratian.


5. edukiontzia heltzear

Izena eman dutenei materia organikoa egoki banatzeko kit-ak banatuko zaizkie. 5. edukiontziari buruzko informazioa nahi dutenek Iortiatik pasa daitezke gaur eta astelehean, 10:00etatik 14:00etara eta 16:30etik 19:30era

Sakanako Mankomunitateko Hondakinen Zerbitzuko hezitzaileen deia jaso dute aste honetan Altsasuko 292 etxetan. Guztiak ere sortzen dituzten hondakin organikoak bosgarren edukiontziaren bidez kudeatzeko izena eman dute eta deia horretarako materiala jasotzera joateko izan da. Iortia kultur gunean da hitzordua.

Bosgarren edukiontzia erabiltzeko izena eman dutenek materia organikoa egoki banatzeko sorta bat jasoko du: 10 litrotako kubo aireztatua (hainbat ikerketen arabera, usaina ekiditeko hoberena), poltsa konpostagarriak, edukiontzia irekitzeko giltza eta hondakinak ongi sailkatzeko gida berria.

Bai gaur bai astelehenean Hondakin Zerbitzuko hezitzaileak edukiontzi marroiaren inguruko zalantzak edozein altsasuarrei argituko diote.


Independentziaren aldeko bertso saioa frontoian

Ezker abertzalearen deiari erantzunez eta Independentzia lelopean Bergarako pilotalekuan bertso saioa izan da domeka arratsaldean.

Onintza Enbeitaren esanetara Xabier Silveira, Sustrai Colina, Arkaitz Estiballes, Beñat Gaztelumendi, Iratxe Ibarra eta Oihane Perea bertsolariek domekan. Hauteskundeen gaineko aipamenik ez zen falta izan saioan. Izan ere, hauteskunde mahaian egotea egokitu zitzaien Gaztelumendiri eta Ibarrari; Iparraldean bozkatzea Colinari eta hauteskunde osteko kronika egitea Gaztelumendiri Silveirarekin.

Gainontzean, maitasun kontuen gainean jardutea, AHTren lehen bidaian topo egitea, parranda ostean komisarian esnatzea, saioa pelikula batekin parekatzea zein telefonoz jardutea ere eskatu zien besteak beste Onintza Enbeitak bertsolariei. Hala ere, nabaria da hauteskunde kanpainan gaudela, hauen aipamenak zuzenean zein zeharka ekinaldi gehienetan entzun baitzituzten frontoian elkartu zirenek.

Abstentzio eskaera

Saioaren amaiera aldera Agurne Barruso Bergarako alkateak hartu zuen hitza taula gainera igo eta martxoaren 9ko hauteskundeetarako abstentzioaren aldeko aldarria egin zuen. “Inoiz baino ageriago geratu da Euskal Herrian bi proiektu politikoren arteko talka bizi dugula: Espainiaren proiektuaren eta Euskal Herriaren eskubideen aldeko proiektuaren arteko talka. Hain zuzen hori da hauteskunde hauetan jokoan dagoena. Euskal Herriaren eskubideak aitortuko eta bermatuko dituen marko demokratikoa eraikitzea edo Euskal Herria Espainiako konstituzioaren kaiolan mantenduz zapalkuntzan eta ukazioan oinarritutako egungo markoan jarraitzea. Ez dago erdibiderik eta gaur inoiz baino garrantzitsuagoa da Espainiaren aurrean herri gisa agertzea eta plantoa egitea. Abstentzioa da horretarako bidea. Herri honekin dugun konpromiso eta erantzukizun politikoarengatik egin dugu abstentzio aktiborako hautua. Herri interesei eta beharrei begiratuta; eta gezurretan ari dira gure ahuldadeak bultzatuta planteatu dugula diotenak. Gezurretan ari dira eta badakite”.

Gaineratu zuen "independentzia da herri honen biziraupena eta garapena berma dezakeen proiektu politiko bakarra eta hori da gure hautua".


Gorengoak liga erregularreko azken partidua, Urolaren kontra Zubipen

Gaur 16:30etan jokatuko du eta partidu hasieran Peña Zubipek denboraldiko jokalari onenaren saria emango dio Jon Garcia atezainari. 1. mailako jubenilek kategoriako finala dute gaur, Donostian, Sanpedrotarra-ren aurka.

Gorengo mailako taldeak gaur jokatuko du ligan azken jardunaldiko partidua, Zubipen. Urolaren aurka izango da 16:30etan eta aurtengo txapelketa politaren ondoren, zalegoari garaipen bat es-kaintzea ezinhobea litzateke. Muñozen jokalariak sailkatu dira dagoeneko igoera play-offerako eta datozen bi asteburutan jokatuko dituzte hirugarren mailara igotzeko partidu erabakiorrak.

Peña Zubiperen saria

Jon Garcia atezain hernaniarrak Peña Zubipek denboraldiro jokalari onenari ematen dion saria jasoko du gaurko partiduaren atarian.

Hernani-Sanpedrotarra, 1. maila jubenileko finala

1. mailako jubenil taldea bere multzoan irabazle geratu da. Jordi Telletxea eta Iban Gilen taldea eta beste multzoko irabazle izan den Sanpedrotarrarak Ohorezko mailan jokatuko dute datorren urtean. Gaurkoan elkarren aurka jokatuko dute bi taldeek Donostiako Cesar Benito zelaian (Mirakruz gainean), 17:30etan, kategoriako txapelduna kopa zeinek altxako.

Emakumezkoen liga atzo

Emakumezkoen ligan atzo zen denboraldia bukatzekoa, BTLS-ren aurka Bergarako Ipintza zelaian, 19:30etan.


2.000 parte hartzailetik gora, Nafarroako Hezkuntzako LEPan

Gaur gaztelaniazko probak egingo dituzte eta bihar, ostera, euskarazkoak.

Deituta zeuden 3.231 lagunetatik 2.058 pertsona aurkeztuko dira asteburuan egingo diren Nafarroako Hezkuntzako Lan Eskaintza Publikoko azterketetara.

Nafarroako Hezkuntza Sailak maisu-maistra espezialitateetan 2011tik egiten duen lehendabiziko deialdia. Gaztelaniazko probak gaur egingo dituzte; euskarazkoak, bihar.

Gutxi gorabehera, deitutakoen % 75ek egingo dituzte euskarazko probak eta gaztelerazkoen kasuan, berriz, % 55ek.

Gaztelerazko probak gaur egingo dituzte Bigarren Hezkuntzako Plaza de la Cruz, Navarro Villoslada eta Padre Moret institutuetan eta euskarazko azterketak, berriz, igandean egingo dituzte Ochoa de Olza, Iturrama eta Biurdana institutuetan.

Euskarazko probei dagokienez, 1.031 pertsonak egingo dute azterketa espezialitate hauetan: 26k Entzumena eta Lengoaian, 197k Hezkuntza Fisikoan, 328k Euskeran, 70k Musikan, 210ek Pedagogia Terapeutikoan eta 200k Ingelesan.

Bestalde, 1.027 lagun aurkeztuko dira gaztelaniazko probetara: 279 Hezkuntza Fisikoan, 93 Entzumena eta Lengoaian, 125 Musikan eta 530 Pedagogia Terapeutikoan.


Kirola kanpoan egiten duten herritarrei diru-laguntza emango die Garaiko Udalak

Kirola herritik kanpora egiten duten garaitarrek diru-laguntza jaso ahalko dute, udalak onartutako ordenantzari esker. Herrian ez dauden zerbitzuak erabiltzearren izango da laguntza, inguruko herrietako kiroldegietan edo kirol ikastaroetan dabiltzanentzat.

Udal ordenantzaren arabera, abonuaren edo matrikularen %30 emango diete eskatzaileei, beti ere 100 eurotik pasatzen ez bada.


Gazteek atxilotze agindua jaso, eta haiek babestera jo dute herritarrek

Aske Gunean segituko dutela berretsi dute espetxera zigortutako gazteek; gaua bertan emateko asmoz geratu ziren«Bakearen etsaiek erasoaldi politiko judiziala» hasi dutela salatu du EH Bilduk

Espetxera zigortutako Donostiako zortzi gazteak atxilotzeko agindua emana du Espainiako Auzitegi Nazionalak. Agindua jasota, edozein momentutan joan daiteke Ertzaintza gazteak atxilotzera. Joan den asteartetik daude gazteak Bulebarreko Aske Gunean, eta albistea jasota, bertan jarraituko dutela berretsi dute. «Ez ditugu minutu batez ere bakarrik utziko», adierazi zuen Eleak mugimenduko Txerra Bolinagak agindua heldu zela jakin berritan. Etxetik lo-zakuak hartuta hurbildu ziren herritarrak, gaua gazteen ondoan pasatzeko asmoz.

Olaizolak atzo goizean BERRIAri azaldu zionez, 09:10ean deitu zien abokatuak berria jakinarazteko, «herri harresietan» Bulebarrerantz zihoazela. «Urduritasunez betetako momentua izan da», kontatu zuen. Senitartekoak jakinaren gainean jarri eta batzarra egin zuten ondoren. Momentu hunkigarriak izan ziren Aske Gunean: espetxera zigortu dituzten gazteei ez zitzaien falta izan senideen eta lagunen besarkada eta animorik. Bitartean, azkar zabaldu zen berria, eta berehalakoa izan zen herritarren erantzuna ere. 10:30ak ingururako hirurehun bat lagun zeuden Bulebarrean.

Astelehen gauean eman zuen Auzitegi Nazionalak Imanol Vicente, Nahikari Otaegi, Ekaitz Ezkerra, Adur Fernandez, Oier Lorente, Mikel Arretxe, Egoi Alberdi eta Aitor Olaizola atxilotu eta espetxeratzeko agindua. Astebete lehenago, seina urteko espetxe zigorra berretsi zien Auzitegi Gorenak, Segiko kide izatea leporatuta.

«Sekulako amorrua» sentitu zuen Eleak mugimenduko Txerra Bolinagak ere aginduaren berri jakitean. Gogoan zuen nola atxilotu zuen Ertzaintzak Ekaitz Ibero gaztea, Bulebarrean zeuden herritarrak inguratu, eta hura babesten ari zirenen aurka joz. «Hala ere, jendea prest dago hona etorri da eta aski dela esateko».

Orduek aurrera egin ahala, gero eta jende gehiago joan zen Bulebarrera. Nabaria zen tentsio giroa. «Agindua emana dute. Hortik aurrera, aukera asko daude. Ez dakigu nola jokatu nahiko duten», esan zuen Olaizolak. Ibero nola eraman zuten jakinda, une oro elkarrekin egotea erabaki dute gazteek. Gainera, Olaizolak azaldu zuenez, Aske Gunearen inguruan ibili dira egunotan kalez jantzitako poliziak; baita gazteei jarraika ere. «Segur aski ondo landuta izango dituzte dosierrak. Haiek ere guztia prestatzen ariko dira, baina ondo dakite herri harresiarekin egingo dutela topo».

Egunero bezala, elkarretaratzea egin zuten 12:00etan; orain artekoetan jendetsuena. Atxilotze agindua duten gazteetako batek hartu zuen hitza. Eskerrak eta zorionak eman zizkien Lorentek guztiei, Aske Gunea aurrera ateratzeagatik. Lana ez dela bukatu ohartarazi zuen segidan: «Gu saiatu gara gure aletxoa jartzen, Errenteriako gazteek egin zuten bezala».

Ehundik gora epaiketaren zain

Izan ere, ehundik gora gazte dira oraindik Segin aritzea egotzita epaitzeko dauden gazteak. «Irabaztera goaz. Ziur gaude irabaziko dugula, eta epaiketa politikoak geldituko ditugula. Eta ez ahaztu: eredua zuena da, herria gurea. Maite zaituztegu».

Gazteak eskubide zibil eta politikoak «praktikan» jartzeagatik zigortu dituztela salatu, eta «herri harresia» eraikitzera deitu zuen Bolinagak ere. «Euskal Herriak aski dela esan behar du, ez diegula utziko gure gazteak eramaten. Horretara goaz, desobedientzia zibilaren bidetik».

Goizean zehar, bertan izan ziren, besteak beste, Sortuko Joseba Alvarez, Alternatibako Xabi Soto, Amaiurreko Maite Aristegi, EH Bilduko Joxean Agirre eta Ernaiko Gotzon Elizburu. Agirrek ohartarazi zuen «erasoaldi politiko judiziala» jarri dutela martxan PPren gobernuak eta Auzitegi Nazionalak. «Herri honek nahi duenaren aurkako norabidean jotzen jarraitzen dute bakearen etsaiek».

EAJri eta Eusko Jaurlaritzako Segurtasun sailari, bestalde, «iraganeko agertokira eraman nahi gaituztenen» aginduak ez jarraitzeko eskatu zien. «Aukera paregabea dute beste estilo batekin jardun nahi dutela erakusteko. Ez dezatela berriz erabili Iñigo Cabacas hil zuen estiloa», adierazi zuen.

Ildo beretik hitz egin zuen Elizburuk. Espainiako Gobernuak prozesua «usteltzen» utzi nahi duela salatu zuen, eta haren «morroi» gisa aritzea leporatu zion Iñigo Urkullu lehendakariari: «Herritarrak jipoitzera bidali ditu bere zakurrak; bereiziki, gazteak jipoitzera». Ernaiko kideak gogorarazi zuen proiektu politiko baten alde aritzeagatik zigortu dituztela zortzi gazteak; hain zuzen, «euskal estatu sozialista eta feminista egunero erakitzeagatik». Gazteak babestea «inoiz baino garrantzitsuagoa dela gogorarazi zuen.